Krisis Ukraine-Rusia beri kesan harga minyak mentah
Oleh SITI A'ISYAH SUKAIMI

8 Mei 2022, 4:14 pm
PUTRAJAYA – Peperangan antara Ukraine dan Rusia turut memacu kenaikan harga minyak mentah dunia sekali gus memberi kesan kepada harga tiket penerbangan domestik dan antarabangsa.
Menteri Pengangkutan Datuk Seri Wee Ka Siong berkata, sehubungan itu, pihaknya meminta supaya Suruhanjaya Penerbangan Malaysia (Mavcom) untuk memantau harga tiket penerbangan yang ditawarkan.
“Saya minta kita tengok balik semua syarikat penerbangan ke mana sekali pun, disebabkan peperangan Ukraine-Rusia memberi kesan yang sangat besar. Dulu hanya 20 peratus untuk isi minyak tetapi sekarang keseluruhan untuk tambang 40 hingga 47 peratus disebabkan minyak.
“Ini memberi kesan kepada harga tiket itu sendiri. Bagaimanapun, kita minta Mavcom memantau harga tiket juga untuk membantu rakyat Malaysia,” katanya ketika ditemui pada Majlis Rumah Terbuka Hari Raya Aidilfitri Perdana Menteri, Datuk Seri Ismail Sabri Yaakob dan Jemaah Menteri di Kompleks Seri Perdana di sini hari ini.
Dalam pada itu, Ka Siong mengulangi sekali lagi, syarikat penerbangan menggunakan kaedah ‘dynamic pricing mechanisme’ dan ia bukan hanya Malaysia malah, seluruh dunia.- KOSMO! ONLINE


25 kenderaan disita menerusi Op Samseng Jalanan
Oleh HARRITH HISHAM

8 Mei 2022, 3:00 pm
KUALA LUMPUR – Sebanyak 25 kenderaan disita dalam Op Samseng Jalanan, Op Motosikal/Pelbagai Kesalahan bermula pada 6 Mei sehingga hari ini.
Operasi yang diadakan di sekitar pusat bandar, Jalan Genting-Klang, Jalan Kuching, Jalan Raja Laut, Jalan Loke Yew dan Lebuh Raya Duta-Ulu Klang (DUKE) itu disertai 14 pegawai dan 81 anggota polis.
Ketua Jabatan Siasatan dan Penguatkuasaan Trafik Kuala Lumpur, Asisten Komisioner Sarifudin Mohd. Salleh berkata, secara keseluruhan, sebanyak 1,250 saman telah dikeluarkan atas pelbagai kesalahan.
“Sebanyak 22 motosikal dan tiga kereta disita di bawah Seksyen 64 Akta Pengguna Jalan raya (APJ) 1987 atas kesalahan mengubah suai struktur kenderaan dan ekzos,” katanya dalam kenyataan di sini hari ini.
Selain itu, seramai lapan lelaki berusia 23 hingga 47 tahun turut ditahan di bawah Seksyen 45(A) APJ kerana memandu di bawah pengaruh alkohol.
“Seorang lelaki berusia 18 tahun disyaki menunggang motosikal curi bersabit kes di Sungai Pelong juga ditahan,” ujarnya.

Sementara itu, Sarifudin memberitahu, seorang lelaki berusia 45 tahun turut ditahan kerana memiliki heroin dan dibawa ke Ibu Pejabat Polis Daerah Cheras untuk tindakan selanjutnya.- KOSMO! ONLINE


Lelongan berlian putih dijangka raih RM131 bilion
Oleh KOSMO!

8 Mei 2022, 4:00 pm
GENEVA – Christie’s mengumumkan berlian putih terbesar pernah dilelong akan dijual di Geneva pada minggu depan, lapor portal berita MailOnline kelmarin.
Christie’s bakal menampilkan berlian dengan berat lebih 200 karat itu ketika lelongan pada 11 Mei akan datang.
Batu berlian putih berbentuk buah pir seberat kira-kira 228.31 karat bernama The Rock itu bersaiz sebesar bola golf.
Ia dijangka dijual sekitar harga AS$30 juta (RM131 bilion), kata firm itu.
“Ini adalah batu berlian berbentuk pir simetri yang sempurna dan menjadi salah satu permata paling jarang pernah dijual di firma lelongan,’’ kata Ketua Jabatan Barang Kemas Christie’s di Geneva, Max Fawcett.
Setelah dilombong di Afrika Selatan pada awal 2000-an, The Rock dipakai oleh bekas pemiliknya sebagai rantai Cartier.

Rekod lelongan sebelumnya untuk berlian putih adalah sebiji permata 163.41 karat yang dijual pada 2017. – Agensi


Sumbat 20 PATI warga Myanmar dalam van
Oleh YATIMIN ABDULLAH

8 Mei 2022, 3:30 pm
PASIR MAS – Seramai 20 pendatang asing tanpa izin (PATI) warga Myanmar termasuk tiga wanita dicekup selepas van yang dinaiki mereka ditahan di tepi jalan Kampung Banggol Chicha di sini pagi tadi.
Anggota polis melihat kenderaan itu dipandu dalam keadaan mencurigakan semasa menjalankan rondaan rutin pada pukul 6.15 pagi di simpang tiga Kampung Lubuk Kawah di sini.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, pihaknya mengarahkan pemandu van berhent, namun lelaki berusia 21 tahun tersebut memecut kenderaannya.
Menurutnya, anggota polis mengejar van itu sebelum dapat ditahan kira-kira tujuh kilometer dari simpang tiga tersebut.
“Pemeriksaan di dalam van itu mendapati 20 PATI warga Myanmar termasuk tiga orang wanita berada di dalamnya. Kesemua mereka tidak mempunyai dokumen perjalanan yang sah.
“Pemandu van itu berperanan sebagai tekong darat yang membawa PATI ke negara ini. Suspek mempunyai tujuh rekod jenayah,”katanya dalam satu kenyataan di sini hari ini.-KOSMO! ONLINE


Stok susu formula bayi di AS semakin susut
Oleh KOSMO!

8 Mei 2022, 2:00 pm
WASHINGTON – Gangguan bekalan makanan dan produk global kini memberi kesan semakin serius kepada ketersediaan susu formula bayi di Amerika Syarikat (AS), lapor agensi berita United Press International, kelmarin.
Kira-kira 40 peratus daripada produk susu formula bayi terlaris di pasaran telah kehabisan stok pada minggu yang berakhir pada 24 April di AS.
“Kami telah trend kekurangan stok ini dari masa ke semasa dan peratusannya meningkat dengan mendadak.
“Keadaan ini dipengaruhi oleh pasaran ekonomi dunia yang semakin terjejas dan tidak stabil,” Ketua Pegawai Eksekutif Datasembly, Ben Reich.
Negeri seperti Iowa, Dakota Selatan dan Dakota Utara mengalami kekurangan 50 peratus atau lebih, Missouri pada tahap 52 peratus, Texas dengan 53 peratus dan Tennessee pula mencatat pengurangan 54 peratus.
Antara 40 hingga 50 peratus produk susu formula bayi sudah kehabisan stok di 26 negeri.

“Kami mula mendapati sukar untuk mencari stok susu formula bayi mungkin beberapa bulan lalu dan baru-baru ini, kami langsung tidak dapat menemuinya.
“Kami telah mencuba semua sasaran tempatan. Kami menyemak Costco, Costco Online, Walgreens, Long’s. Semuanya tiada stok tersedia,” kata penduduk San Francisco, Irene Anhoeck.
Tiga perempat daripada bayi di AS diberikan beberapa produk susu formula dalam tempoh enam bulan pertama kehidupan mereka, jadi situasi ini memberi kesan kepada banyak keluarga.
Isu utama ketiadaan stok susu formula adalah masalah mendapatkan bahan utama, masalah pembungkusan, kekurangan tenaga kerja dan penarikan semula formula pada awal tahun ini disebabkan penemuan terbaharu oleh saintis.
Menurut penemuan tersebut, botol bayi mengeluarkan mikroplastik apabila ia dicampurkan dengan susu formula. – Agensi


Cuaca buruk di Pahang dan Sabah petang ini
Oleh HARRITH HISHAM

8 Mei 2022, 2:07 pm
PETALING JAYA – Penduduk di Pahang dan Sabah dinasihatkan terus berwaspada ekoran amaran ribut petir dan hujan lebat pada petang ini.
Jabatan Meteorologi (MetMalaysia) dalam satu kenyataan berkata, cuaca buruk itu diramalkan berlarutan sehingga lewat petang nanti.
“Di Pahang melibatkan Kuantan, Pekan dan Rompin manakala di Sabah membabitkan Tawau (Kunak, Semporna dan Lahad Datu) dan Sandakan (Kinabatangan, Beluran dan Sandakan),” katanya.
Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter sejam. – KOSMO! ONLINE


Lelaki ditahan kes buli remaja OKU
Oleh WAT KAMAL ABAS

8 Mei 2022, 1:46 pm
TAIPING – Seorang lelaki ditahan bagi membantu siasatan berhubung kejadian seorang remaja orang kelainan upaya (OKU) ditampar dan dibuli di Taman Tasik Taiping di sini semalam.
Tindakan ini susulan siasatan terhadap satu video tular berdurasi satu minit dua saat sebelum suspek berusia 22 tahun yang tidak bekerja ditahan.
Ketua Polis Daerah Taiping, Asisten Komisioner Osman Mamat berkata, kejadian dipercayai berlaku ketika mangsa berbasikal untuk beriadah sendirian di lokasi tersebut.
“Berdasarkan siasatan awal suspek dikatakan ingin meminjam basikal milik mangsa dalam kejadian pukul 2 pagi itu.
“Lelaki itu ditahan di pekarangan Ibu Pejabat Polis Daerah (IPD) Taiping pada pukul 10.45 malam tadi ketika hadir memberi keterangan,” ujarnya dalam satu kenyataan.
Terdahulu, polis mengesan satu video dalam laman sosial Facebook bertajuk ‘Budak OKU lelaki Melayu kena tampar dan dibuli di Taman Tasik Taiping’.

Suspek kini direman selama tiga hari mulai hari ini bagi membantu siasatan di bawah Seksyen 323 dan 506 Kanun Keseksaan. – KOSMO! ONLINE


Agong berangkat ke Majlis Rumah Terbuka PM, Jemaah Menteri
Oleh SITI A'ISYAH SUKAIMI

8 Mei 2022, 2:05 pm
PUTRAJAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan berangkat ke Majlis Rumah Terbuka Hari Raya Aidilfitri Perdana Menteri, Datuk Seri Ismail Sabri Yaakob dan Jemaah Menteri di Kompleks Seri Perdana di sini hari ini.
Baginda tiba kira-kira pukul 11.30 pagi serta disambut oleh Perdana Menteri dan Ketua Setiausaha Negara, Tan Sri Mohd. Zuki Ali.
Seterusnya, baginda kemudian diiringi ke bilik santapan khas untuk bersantap juadah tradisi ala desa seterusnya, bergerak ke khemah utama kira-kira pukul 12.07 tengah hari beramah mesra dengan rakyat.
Al-Sultan Abdullah meluangkan masa kira-kira 15 minit bertemu dengan pengunjung yang hadir sebelum berangkat meninggalkan majlis tersebut. -KOSMO! ONLINE


Lelaki dikhuatiri lemas terjun dari Jambatan Kampung Raja
Oleh ABDUL RASHID ABDUL RAHMAN

8 Mei 2022, 1:56 pm
TEMERLOH – Seorang lelaki dikhuatiri lemas selepas dipercayai terjun daripada Jambatan Kampung Raja ke dalam Sungai Semantan di sini hari ini.
Difahamkan lelaki berusia 30-an yang dikatakan mengalami masalah mental itu pergi ke atas jambatan berkenaan menunggang sebuah motosikal sebelum bertindak terjun ke dalam Sungai Semantan.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, bomba yang menerima panggilan kira-kira pukul 11 pagi bergegas ke tempat kejadian bagi melakukan operasi mencari dan menyelamat.
“Operasi pencarian mangsa dilakukan di kawasan bawah jambatan dan tebing Sungai Semantan oleh anggota bomba balai Temerloh.
“Bantuan turut diterima daripada Balai Bomba Bukit Angin bagi melakukan pencarian di sepanjang Sungai Semantan,”katanya di sini hari ini.
Menurutnya usaha mencari dan menyelamat pada masa ini giat dilakukan oleh pihak bomba bersama polis dan juga Angkatan Pertahanan Awam (APM). – KOSMO! ONLINE


958 kes HFMD dicatatkan di Negeri Sembilan
Oleh ZAKKINA WATI AHMAD TARMIZI

8 Mei 2022, 1:42 pm
SEREMBAN – Sebanyak 958 kes penyakit kaki, tangan dan mulut (HFMD) dilaporkan di Negeri Sembilan sehingga 27 April lalu.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri, S. Veerapan berkata, jumlah kes HFMD yang dilaporkan tersebut adalah berikutan pembukaan semula sektor pendidikan dan tempat-tempat awam.
“Pada minggu epid ke 17, sebanyak 139 kes telah dicatatkan iaitu 81 kes di daerah Seremban, 16 kes di Port Dickson, 12 kes di Jempol, 13 kes di Tampin, 10 kes di Kuala Pilah dan enam kes di Rembau dan satu kes di Jelebu,” katanya dalam kenyataan hari ini.
Menurutnya, terdapat 13 wabak HFMD yang masih aktif iaitu lima di Rembau, tiga di Port Dickson, tiga di Jempol dan satu masing-masing di Tampin serta Seremban yang kesemuanya melibatkan tadika dan taska serta rumah persendirian.
Dalam pada itu, Veerapan menjelaskan, Kementerian Kesihatan akan terus melakukan aktiviti promosi langkah pencegahan HFMD, pemantauan ke premis-premis tadika dan pusat jagaan kanak-kanak serta melakukan penutupan premis bagi yang mempunyai wabak ini.
“Antara perkara yang perlu lakukan untuk membendung penularan HFMD di Negeri Sembilan adalah ibu bapa atau penjaga sentiasa memantau kesihatan anak masing-masing.

“Jangan menghantar anak ke sekolah, tadika atau pusat jagaan atau berada tempat awam jika terdapat gejala HFMD seperti demam, ulser di mulut, blister di tangan atau kaki.
“Guru atau penjaga yang bertugas di pintu masuk taska atau tadika perlu mengenal pasti segera kanak-kanak yang bergejala HFMD dan mengecualikan mereka dari mengikuti sesi pembelajaran bersama kanak-kanak yang lain dan perlu kerap mencuci tangan dengan menggunakan air dan sabun,” katanya. – KOSMO! ONLINE


Pengawal keselamatan maut dalam kejadian langgar lari
Oleh NUR SYAZWANA MANSOR

8 Mei 2022, 2:12 pm
SUNGAI PETANI – Seorang pengawal keselamatan wanita maut selepas motosikal ditungganginya terlibat dalam kejadian langgar lari di Kilometer 44 Jalan Alor Setar – Butterworth berdekatan Kampung Sungai Tok Pawang, Bedong dekat sini, pagi tadi.
Dalam kemalangan kira-kira pukul 6.30 pagi itu,  Zaiton Ismail, 49 yang beralamat di Taman Lembah Jerai, Gurun, dekat sini meninggal dunia di tempat kejadian akibat kecederaan parah di kepala.
Ketua Polis Daerah Kuala Muda, Asisten Komisioner Zaidy Che Hassan berkata, kemalangan dipercayai membabitkan tiga jenis kenderaan iaitu sebuah lori, sebuah motosikal jenis Honda RS150R  dan sebuah kereta Perodua Kancil.
Beliau berkata, siasatan awal mendapati kemalangan berlaku apabila mangsa yang menunggang motosikal dari arah Gurun ke Bedong sebaik tiba di tempat kejadian dalam suasana gelap telah berlaku perlanggaran antara bahagian hadapan sebuah lori.
“Kereta Perodua Kancil yang datang dari arah sama dengan motosikal terbabit selepas kemalangan tersebut, terkejut melihat satu objek di hadapannya dan mengelak ke kanan sekaligus menyebabkan dia hilang kawalan lalu terbabas ke bahu jalan bertentangan,” jelasnya ketika dihubungi.
Katanya, tiada sebarang kesan yang menunjukkan jenis kenderaan yang melanggar mangsa dan arah pergerakannya namun berdasarkan kerosakan motosikal mangsa pihaknya percaya kenderaan terbabit adalah sebuah lori.

“Kemalangan tersebut telah menyebabkan mangsa mengalami kecederaan serius di kepala dan disahkan meninggal dunia di tempat kejadian manakala pemandu Perodua Kancil tidak cedera,” ujarnya.
Beliau berkata usaha mencari dan mengesan kenderaan yang melanggar mangsa masih diteruskan. – KOSMO! ONLINE


Remaja OKU ditemui maut bilik tidur terbakar
Oleh NOOR HASLIZA NUSI

8 Mei 2022, 1:36 pm
BALIK PULAU – Seorang remaja orang kurang upaya (OKU) dilaporkan maut dalam kejadian kebakaran di kediamannya di tingkat lapan, apartment Desa Bayan, Bayan Lepas di sini pagi tadi.
Pemuda berusia 18 tahun ditemui dalam keadaan tertiarap dan melecur bahagian belakang badan di dalam bilik tidur rumahnya oleh pasukan bomba kira-kira pukul 9 pagi.
Semasa kejadian, pemuda tersebut dikatakan tinggal bersendirian di rumah tersebut setelah bapanya keluar bekerja di sebuah kedai berhampiran.
Punca kejadian masih dalam siasatan dan mayat mangsa telah dibawa ke Hospital Pulau Pinang untuk dibedah siasat.
Turut berada di lokasi kejadian ialah Ahli Parlimen Bayan Baru, Sim Tze Tzin dan Ahli Dewan Undangan Negeri (ADUN) Bayan Lepas, Azrul Mahathir Aziz.
Sebelum itu, kebakaran tersebut telah menggemparkan penduduk perumahan di situ apabila melihat asap tebal keluar dari tingkap kediaman mangsa kira-kira pukul 8.50 pagi. – KOSMO! ONLINE


Kamarudin ke Britain bertemu pemimpin Komanwel, pameran tenun Pahang
Oleh AMREE AHMAD

8 Mei 2022, 1:53 pm
PUTRAJAYA – Lawatan kerja Timbalan Menteri Luar, Datuk Kamarudin Jaffar ke Britain mulai hari ini bakal dipenuhi jadual padat dengan pelbagai program diatur semasa berada di sana.
Menurut kenyataan Wisma Putra di sini, beliau antaranya dijangka bertemu dengan Setiausaha Agung Pertubuhan Komanwel, Patricia Janet Scotland di Marlborough House, London.
“Mereka berdua bakal berbincang dan bertukar pandangan berhubung kaedah terbaik bagi memperkukuhkan lagi kerjasama antara Malaysia dan organisasi global berkenaan,” katanya.
Komanwel yang ditubuhkan sejak 1926 lalu menerusi Deklarasi Balfour pada ketika ini dianggotai sejumlah 54 buah negara bekas jajahan Britain dengan dipimpin oleh Ratu Elizabeth II.
Kamarudin, tambah kenyataan tersebut, kemudian dijadualkan menyambut ketibaan Perdana Menteri, Datuk Seri Ismail Sabri Yaakob ketika persinggahannya di London pada 10 Mei ini.
Beliau bakal mengiringi pemimpin negara itu ke pameran Tenun Pahang: Menenun Harapan yang berlangsung di bangunan Suruhanjaya Tinggi Malaysia di Belgrave Square, London.

Acara khas itu yang mendapat perkenan Raja Permaisuri Agong, Tunku Azizah Maimunah Iskandariah diadakan bersempena Minggu Kraf London bermula esok sehingga 15 Mei depan.
“Seterusnya beliau mengiringi Perdana Menteri ke majlis Hari Raya Puasa bersama Keluarga Malaysia di London yang akan disertai Pesuruhjaya Tinggi Malaysia, Zakri Jaafar,” katanya. – KOSMO! ONLINE


Aksi ala Olimpik, Bunga terjun sungai macam dugong
Oleh MOHD. HAIKAL ISA

8 Mei 2022, 1:45 pm
PETALING JAYA – Mengisi masa cuti lebaran, penyanyi rap wanita Bunga Is Me berkongsi momen lucu dalam Instagram yang menyaksikan dirinya beraksi seperti dugong namun bukan di laut tetapi di sungai.
Menerusi video pendek yang dimuat naik, Bunga atau nama sebenarnya, Noor Ayu Fatini Mohd. Bakhari melakukan terjunan di sungai dengan penuh keyakinan dan membuatkan ramai netizen geli hati.
“Selalu nampak dugong dekat laut, kali ini dekat sungai. Dugong sungai,” coret pelantun lagu Intan Payung itu sebagai kapsyen video dikongsinya.
Menjengah ruangan komen, ramai yang terhibur dengan perkongsian bersifat lelucon daripada Bunga.
“Dia punya gaya macam nak buat terjunan Olimpik tapi ‘last last’ terjun gitu je.
“Selamat maju jaya buat bakal suami (Bunga), isteri anda hiperaktif,” demikian antara komen yang ditinggalkan netizen dalam ruangan komen.

Dalam pada itu, baru-baru ini, Bunga muncul dengan lagu raya kolaborasi dengan Disney+ Hotstar yang diberi judul Cerita Kita Bersama.
Menyanyikan lagu tema raya platform penstriman terkemuka berkenaan secara seni persembahan puisi yang berfokus pada permainan kata dan penceritaan atau spoken words, Bunga berlapang dada menerima kritikan.
Bunga Is Me muncul dengan lagu tema raya untuk Disney+ Hotstar berjudul Cerita Kita Bersama.
“Tak tahu macam mana boleh terjadinya kolaborasi dengan Disney+ Hotstar. Tapi bagi saya barangkali ini rezeki selepas Anugerah Juara Lagu ke-36 (AJL36).
“Alhamdulillah, ini adalah rezeki, orang kata peluang keemasan sebab saya tak letak jangkaan tinggi dalam perihal berkait kerjaya namun apabila kolaborasi ini berlaku, saya bersyukur.
“Orang nak kritik, tak mengapa sebab saya jenis orang yang tak fikir sangat. Saya juga tak mendongak tinggi kalau diberi apa-apa tanggungjawab. Jadi, apabila Disney pilih saya, saya macam ‘oh wah, saya dah sampai sini’,” katanya kepada Kosmo! Online.
Kata Bunga, raya kali ini hanya sederhana sahaja buat dirinya walaupun sudah mulai diberikan kebebasan untuk berkumpul dan beraya dengan keluarga selepas lebih dua tahun terjerat dengan pandemik Covid-19.
“Raya saya biasa sahaja. Tahun ini saya beraya di Kuala Lumpur. Raya ketiga macam tu baru saya pulang ke kampung iaitu di Perak jumpa bapa,” katanya yang memiliki 16 orang adik beradik. – KOSMO! ONLINE


Kelantan cadang perkhidmatan tren khas musim perayaan diteruskan
Oleh ROSALWANI CHE SOH

8 Mei 2022, 12:41 pm
TUMPAT- Kerajaan negeri Kelantan mencadangkan agar Keretapi Tanah Melayu Berhad (KTMB) meneruskan perkhidmatan Tren Khas Ekspres Keluarga Malaysia (EKM) yang hanya diperkenalkan semasa musim Hari Raya Aidilfitri tahun ini.
Menteri Besar Kelantan, Datuk Ahmad Yakob berkata, perkhidmatan yang disediakan KTMB itu merupakan usaha yang disambut baik bagi mengelakkan kesesakan trafik semasa musim perayaan.
Menurutnya, sambutan terhadap perkhidmatan itu amat menggalakkan apabila tiket EKM habis dijual dalam tempoh tiga jam.
“Difahamkan, pihak KTMB masih lagi menjalankan kajian berhubung perkara ini dan ia perlu mendapat persetujuan selain kelulusan pihak atasan.
“Kita berharap perkhidmatan tren khas ini dapat disambung sama ada seminggu sekali atau sebulan sekali sekali gus dapat digunakan oleh perantau yang pulang ke kampung terutamanya pada musim cuti perayaan,” katanya pada sidang akhbar selepas sesi pelepasan Tren Khas EKM di stesen KTMB Wakaf Bharu malam tadi.
Mengulas lanjut, Ahmad berkata, perkhidmatan tersebut merupakan sebagai kayu ukur kepada KTMB dan pihaknya menyokong usaha menyambung semula perkhidmatan itu bagi kepentingan rakyat di negeri ini.

Sementara itu, Ketua Pegawai Operasi KTMB, Mohd. Zain Mat Taha berkata, setakat ini,pihaknya masih menjalankan kajian mengenai perkhidmatan berkenaan.
“Kita menyambut baik sokongan kerajaan negeri terhadap usaha pihak kami namun, masih belum dapat mengemukakan sebarang keputusan setakat ini.
“Berdasarkan kajian yang dilakukan, kita dapati sambutan luar biasa terhadap tempahan tiket yang dibuka sejak 15 April lalu dan dalam masa tiga jam lebih 70 peratus tiket telah habis dijual,”katanya.- KOSMO! ONLINE


‘Bebaskan aku’, Yasin tulis lagu di Penjara Sungai Buloh
Oleh MOHD. HAIKAL ISA

8 Mei 2022, 12:30 pm
PETALING JAYA – Tidak hanya berpeluk tubuh di Penjara Sungai Buloh akibat tuduhan mengedar dadah jenis kanabis, penyanyi Yasin Sulaiman sempat menghasilkan lagu baharu di sebalik tirai besi.
Perkembangan terbabit dikongsikan menerusi akaun Instagram rasmi Yasin sebentar tadi.
“Lagu ini dicipta oleh Yasin semasa di Penjara Sungai Buloh.
“Yasin meminta lirik lagu ini dikongsikan dalam Instagram untuk sahabat, teman dan peminat,” coretnya.
Lirik lagu berkenaan dimulai dengan frasa ‘bebaskan aku’ seperti meminta pertolongan bahawa dirinya mahu dibebaskan dari penjara.
“Kuutuskan kata-kata di sebalik tirai besi, tanpa dapat kutitiskan air mata sepi, bila kukatakan semuanya baik di sini, ku tak ingin engkau rasa susah hati.

“Hatiku berkecai seolah sudah tiada, dan jiwaku ini terus meronta, ingin bebas dan bersamamu semula,” demikian antara nukilan lirik meruntun jiwa yang dikongsikan dalam Instagram Yasin.
Turut dikongsikan adalah kredit hasil ciptaan lagu tersebut yang melodinya tertera bahawa nama Yasin sebagai komposer sementelah lirik juga ditulis olehnya dan Jo Tan di Klinik Penjara Sungai Buloh.
Turut disertakan latar masa lagu berkenaan ditulis iaitu pada Syawal 1443 Hijrah bersamaan Mei 2022.
Sekadar info, Yasin tidak dibenarkan ikat jamin oleh Mahkamah Sesyen dan Majistret atas dua pertuduhan mengedar dan menanam 17 pokok ganja di kediamannya di Persiaran Surian Damansara Indah Resort Home, PJU 3 Kota Damansara. – KOSMO! ONLINE


Perodua Myvi lawan arus di Lebuh Raya Persekutuan
Oleh ALIF AZRAI GHAZALI

8 Mei 2022, 1:12 pm
PETALING JAYA – Sebuah kereta jenis Perodua Myvi dipandu dalam keadaan melawan arus di Lebuh Raya Persekutuan di sini semalam sehingga tular dalam media sosial.
Rakaman video berdurasi 17 saat yang dikongsi pengguna Facebook, Muhammad Izzamuddin Ismam menunjukkan aliran trafik yang pada mulanya lancar sedikit terganggu dengan kehadiran Perodua Myvi tersebut yang dipandu di lorong tengah.
Kejadian yang berlaku pada waktu malam itu telah membuat ramai berang kerana tindakan tersebut nyata mengundang bahaya dalam kalangan pengguna jalan raya.
Rata-rata pengguna jalan raya yang sudah lali dengan kejadian seperti ini turut meninggalkan komen di media sosial.
“Kereta lawan arus ibarat pembunuh pemandu lain,” tulis Jawaworld Hazrin.
“Lebuh raya sekarang sudah kurang selamat, siapa yang perlu bertanggungjawab terhadap keselamatan pengguna?” komen Jason Goh.

“Kenapa kerap sangat kejadian (pandu lawan arus) berlaku sehingga membahayakan keselamatan pengguna jalan raya lain,” ujar Fauzan Rahman.- KOSMO! ONLINE


Saintis dakwa Segitiga Bermuda tidak berhantu, tiada unsur mistik
Oleh KOSMO!

8 Mei 2022, 1:32 pm
MELBOURNE – Seorang saintis Australia mendakwa dia telah berjaya menyelesaikan misteri Segitiga Bermuda yang dikatakan memiliki unsur mistik selama ini, lapor akhbar Daily Star UK.
Karl Kruszelnicki menegaskan kehilangan begitu banyak pesawat dan kapal hilang tanpa jejak di kawasan itu tiada kaitan dengan makhluk asing atau bandar Atlantis yang hilang.
Saintis itu percaya bahawa insiden itu boleh dijelaskan dengan punca lebih logik seperti kesilapan manusia dan cuaca buruk.
Lokasi yang dipanggil Segitiga Syaitan itu juga meliputi kawasan lautan seluas 700,000 kilometer persegi dan merupakan kawasan laut  dengan aliran ombak yang sangat deras maka, insiden kehilangan pesawat bukan sesuatu yang luar biasa.
“Ia berdekatan dengan Khatulistiwa, berhampiran bahagian dunia yang kaya iaitu Amerika Syarikat dan disebabkan itu, terdapat banyak pergerakan lalu lintas di kawasan tersebut.
“Menurut Lloyd’s of London dan US Coastguard, jumlah yang hilang di Segitiga Bermuda adalah sama seperti mana-mana sahaja di dunia berdasarkan peratusan,” jelas Kruszelnicki.

Menjelang tahun 1977, Segitiga Bermuda telah mendapat perhatian besar-besaran sehingga Steven Spielberg memasukkan rujukan kepadanya dalam filem fiksyennya yang nyata Close Encounters of the Third Kind, yang menggambarkan kru Penerbangan 19, pesawat pertama yang hilang di situ sebagai diculik oleh makhluk asing. – Agensi


Rumah terbuka PM, Jemaah Menteri meriah
Oleh SITI A'ISYAH SUKAIMI

8 Mei 2022, 1:24 pm
PUTRAJAYA- Seawal pukul 7 pagi, orang ramai terdiri daripada pelbagai kaum dan agama selain warga asing membanjiri Kompleks Seri Perdana di sini bagi memeriahkan Majlis Rumah Terbuka Hari Raya Aidilfitri Perdana Menteri, Datuk Seri Ismail Sabri Yaakob dan Jemaah Menteri.
Pengunjung beratur beramai-ramai mengikut giliran di bawah kira-kira 20 khemah yang disediakan di luar pintu masuk Kompleks Seri Perdana manakala untuk warga emas dan orang kurang upaya (OKU), mereka dibenarkan masuk melalui laluan khas.
Majlis tersebut bermula pukul 10 pagi hingga 4 petang, tetapi pengunjung dibenarkan masuk lebih awal sekali gus tidak perlu menunggu lama sehingga pukul 10 pagi.
Tinjauan mendapati, kira-kira pukul 9 pagi kehadiran pengunjung semakin meningkat dan keadaan di pintu masuk berjalan lancar serta terkawal dengan kehadiran pihak berkuasa dan petugas melicinkan pergerakan.
Kemudian, pengunjung terus bergerak masuk ke khemah utama yang menyediakan pelbagai juadah kepada orang ramai selain berpeluang bertemu Perdana Menteri dan Jemaah Menteri.
Kira-kira pukul 10 pagi, Ismail Sabri dan isteri, Datin Seri Muhaini Zainal Abidin tiba di khemah utama dan sempat beramah mesra dan bersalam bersama rakyat yang sedang menikmati hidangan di meja disediakan.

Beliau dan isteri serta Jemaah Menteri yang lain bergerak ke pentas utama untuk beramah mesra dengan orang ramai yang menunggu dengan beratur mengikut giliran untuk bertemu dengan pemimpin negara. – KOSMO! ONLINE


Anjing dikhuatiri sebar hepatitis akut misteri
Oleh KOSMO!

8 Mei 2022, 1:00 pm
LONDON – Pakar-pakar kesihatan sedang menjalankan kajian sama ada anjing peliharaan menjadi punca kepada penularan wabak hepatitis akut, lapor portal berita MailOnline semalam.
Kajian ini susulan penambahan 18 lagi kanak-kanak di Britain diserang penyakit misteri itu.
Pakar kesihatan mendakwa peningkatan bilangan kanak-kanak yang dijangkiti, berumur 10 tahun ke bawah datang daripada keluarga yang memelihara atau pernah terdedah kepada anjing.
Agensi Keselamatan Kesihatan UK (UKHSA) telah ditugaskan untuk menyelidik berpuluh-puluh kanak-kanak yang menghidap penyakit hati luar biasa.
Pegawai-pegawai kesihatan bagaimanapun tidak menjelaskan bagaimana anjing berpotensi untuk dipersalahkan.
Mereka berkata, perkaitannya tidak meyakinkan memandangkan pemilikan anjing di Britain adalah perkara biasa.

Hampir 300 kes telah dikesan di seluruh dunia dengan satu kematian telah disahkan manakala empat yang lain masih dalam siasatan.  Setakat ini, tiada kematian dicatatkan di Britain.
Saintis masih buntu dalam mencari penyebab kepada penyakit itu dengan virus hepatitis A, B, C, D dan E yang biasa dikecualikan daripada keputusan ujian makmal.
Ketua kesihatan percaya puncanya berkemungkinan adalah adenovirus. Bagaimanapun, siasatan masih dijalankan kerana gejala yang dialami pesakit kebiasaannya adalah demam dan radang usus.
Dua strain adenovirus diketahui telah menjangkiti anjing termasuk satu daripadanya yang menyebabkan hepatitis berjangkit. – Agensi


Bapa anak satu dicekup berlumba motosikal
Oleh MUHAMMAD ZIKRI

8 Mei 2022, 1:09 pm
PONTIAN – Seorang juruteknik penghawa dingin yang juga bapa anak satu diberkas selepas menunggang motosikal secara berbahaya dalam kejadian di Tanjung Piai di sini malam semalam.
Remaja berusia 19 tahun itu ditahan bersama tiga lagi rakannya kira-kira pukul 1.38 pagi letika berlumba sesama sendiri dari arah Permas menghala ke Tanjung Piai.
Difahamkan remaja itu mempunyai seorang anak berusia lima bulan dan menunggu kelahiran anak kedua.
Ketua Polis Daerah Pontian, Superintendan Mohammad Shofee Tayib berkata, mereka berempat didapati menunggang motosikal dengan kelajuan yang tinggi sambil melakukan aksi menundukkan kepala kehadapan yang berbahaya kepada diri sendiri dan pengguna yang lain.
“Anggota polis dari Bahagian Siasatan dan Pengurusan Traffik (BSPT) Daerah Pontian yang berada dilokasi kejadian bagi Ops Selamat Aidilfitri telah berjaya mengesan lelaki tersebut yang bekerja sebagai Juruteknik Penghawa Dingin.
“Lelaki tersebut yang menunggang motosikal Yamaha 135LC kemudian berjaya ditahan pada pukul 1.55 pagi tidak berapa jauh dari lokasi kejdian,” katanya dalam kenyataan di sini, hari ini.

Tambah Mohammad Shofee, suspek kemudianya telah dibawa ke IPD Pontian untuk siasatan dibawah Seksyen 42 Akta Pengangkutan Jalan 1987.
“Jika sabit kesalahan boleh dituduh dibawah seksyen yang sama iaitu memperuntukkan hukuman penjara selama lima tahun atau denda tidak kurang RM5,000 dan tidak lebih RM15,000,” ujarnya.
Dalam pada itu, beliau memberitahu, sempena sambutan Hari Raya Aidilfitri, BSPT Pontian telah melakukan pemeriksaan ke atas 306 orang, 74 buah premis dan 221 buah kenderaan.
Ujarnya, sepanjang tempoh tersebut, seorang lelaki melayu telah ditangkap bersama rampasan motosikal curi selain lima orang lelaki Melayu dan seorang lelaki Cina juga telah ditangkap atas lain-lain kesalahan.-KOSMO! ONLINE


Penangguhan Sukan Asia ganggu atlet
Oleh MUHAMMAD HELMEE RAMLI

8 Mei 2022, 12:20 pm
PERSIAPAN atlet negara dijangka terganggu apabila Majlis Olimpik Asia (OCA) mengesahkan Sukan Asia Hangzhou 2022 bermula 10 hingga 25 September depan ditangguh.
Keputusan itu dibuat selepas badan induk sukan Asia itu mengambil kira penularan baharu wabak Covid-19 di China berada di tahap membimbangkan selain mampu memberi kesan terhadap kelancaran temasya.
Presiden Majlis Olimpik Malaysia (MOM), Tan Sri Mohamad Norza Zakaria berkata, pihaknya risau dengan penangguhan itu kerana pelbagai program latihan sudah dirancang Majlis Sukan Negara (MSN) sepanjang tahun ini.
“Kita sudah menerima kenyataan media daripada OCA tetapi kita masih menunggu hitam putih daripada mereka untuk mengesahkan benda (penangguhan Sukan Asia) itu. Bagaimanapun, kita sudah tahu ia ditangguh.
“Memandangkan kita sudah bersedia untuk temasya sukan sepanjang tahun ini, jadi agak risau dengan penangguhan Sukan Asia kerana ia akan mengganggu program yang dilaksanakan MSN,” katanya ketika dihubungi Kosmo! semalam.
Meskipun menyuarakan kebimbangan mengenai perkara itu, namun beliau menjelaskan, badan induk sukan negara akan menyusun semula perancangan sebaik mendapat tarikh sebenar penangguhan.

“Kita tunggu keputusan rasmi dihantar kepada setiap ahli gabungan kerana kita nak tahu sampai bilakah temasya ini akan ditangguh. Adakah sehingga 2023 atau bagaimana.
“Memandangkan sekarang ini kita terlibat dengan Sukan SEA dan kemudian Sukan Komanwel, kita akan susun semula perancangan berhubung perkara ini. Selepas dapat keputusan daripada mereka, kita akan buat kenyataan nanti,” ujar Mohamad Norza.
Selain Sukan Asia, Sukan Remaja Asia yang sepatutnya berlangsung di Shantou, Disember depan mungkin akan dibatalkan terus kerana pernah ditangguhkan sekali sebelum ini.


Bateri tiruan bernilai RM24,960 dirampas
Oleh HARIS FADILAH AHMAD

8 Mei 2022, 12:46 pm
JERANTUT – Pejabat Perdagangan Dalam Negeri dan Hal Ehwal Pengguna (PPDNHEP) Jerantut berjaya merampas 5,969 biji bateri tiruan jenama terkenal pelbagai saiz bernilai RM24,960 dalam satu serbuan di sebuah kedai di bandar Jerantut di sini baru-baru ini.
Ketua Penguatkuasa PPDNHEP Jerantut, Abdul Mubin Ahmad berkata, serbuan kira-kira pukul 11.13 pagi itu dilakukan hasil aduan wakil cap dagang Panasonic yang menerima aduan awam mengenai penjualan bateri tiruan.
“Semasa serbuan dilakukan mendapati premis berkenaan merupakan unit rumah kedai yang dijadikan pusat jualan dan stor bagi penyimpanan barang yang cap dagangan Panasonic dipakaikan secara salah.
“Antara bateri tiruan yang disita ialah jenama Panasonic Eneloop pro AAA sebanyak 896 biji, Panasonic pro AA (960 biji), Panasonic Eneloop AAA (960 biji), Panasonic Eneloop AA (720 biji) dan bateri jam lithium jenama Panasonic (3,200 biji),”katanya di sini hari ini.
Menurutnya, premis berkenaan disyaki menjual atau menawarkan untuk menjual barang yang cap dagangan Panasonic dipakaikan secara salah dan telah melanggar Seksyen 102(1)(b) Akta Cap Dagangan 2019.
Beliau memberitahu bateri tiruan berkenaan digunakan untuk jam tangan, kamera dan mesin kira yang dijual dengan harga lebih murah antara RM30 hingga RM75 berbanding harga bateri tulen RM150.

Katanya berdasarkan siasatan awal mendapati bateri berkenaan dijual secara dalam talian dan kepada pelanggan tetap kedai berkenaan sejak 2020.
Dalam pada itu beliau berkata, bateri tiruan yang dirampas dibawa ke stor simpanan pejabat PPDNHEP Jerantut dan siasatan lanjut dijalankan di bawah Seksyen 102(1)(b) Akta Cap Perdagangan 2019.
“Sekiranya disabitkan kesalahan pemilik premis berkenaan boleh dikenakan denda sebanyak RM15,000 bagi kategori syarikat, manakala tidak lebih RM10,000 bagi kategori individu,”ujarnya. – KOSMO! ONLINE


Pelajar lelaki tingkatan tiga maut nahas
Oleh ASLIZA MUSA

8 Mei 2022, 1:00 pm
KUALA KANGSAR – Seorang pelajar lelaki tingkatan tiga maut setelah motosikal ditunggangnya terlibat nahas dengan dua kenderaan lain di Kilometer 73, Jalan Ipoh-Gerik dekat Sauk di sini semalam.
Dalam kemalangan sekitar pukul 11.40 malam itu, mangsa, Muhammad Nashrullah Azhary, 15, cedera parah dan maut di tempat kejadian.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, nahas berlaku membabitkan motosikal jenis Yamaha Lagenda ditunggang mangsa dengan sebuah motosikal Modenas Kriss dan kereta Perodua Axia.
Katanya, kemalangan dipercayai berlaku ketika kereta dinaiki empat lelaki yang dalam perjalanan dari arah Gerik ke Kuala Kangsar itu cuba memotong kenderaan lain dengan masuk ke laluan bertentangan.
“Pada masa sama, dua motosikal yang datang dari arah bertentangan dengan penunggang motosikal Modenas Kriss cuba mengelak ke kiri namun telah bergesel pada bahagian sisi kanan kereta sebelum hilang kawalan dan terbabas di bahu kiri jalan.
“Motosikal mangsa yang mengekori dari belakang bagaimana pun tidak sempat mengelak lalu bertembung bahagian hadapan kereta berkenaan.

“Mangsa yang masih bersekolah cedera parah dan disahkah maut di tempat kejadian. Penunggang motosikal lain berusia 16 tahun pula patah pergelangan tangan kanan,” katanya di sini hari ini.
Menurut beliau, dalam nahas itu, pemandu dan seorang penumpang kereta yang duduk di bahagian belakang kenderaan masing-masing cedera pada jari dan dahi.
Katanya, mayat mangsa dibawa ke Hospital Kuala Kangsar untuk bedah siasat manakala mangsa yang cedera dibawa ke hospital sama untuk rawatan.
“Siasatan mendapati punca kemalangan akibat pemandu kereta cuai ketika memotong dan memasuki laluan bertentangan. Lelaki berusia 22 tahun itu ditahan untuk siasatan mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


Ramai ‘terciduk’ beli saham Serba Dinamik
Oleh KOSMO!

9 Mei 2022, 10:15 pm
PETALING JAYA – Ramai ‘terciduk’ apabila saham Serba Dinamik jatuh 60 peratus pada hari pertama didagangkan selepas digantung Bursa Malaysia sejak 22 Oktober 2021.
Harga sahamnya susut 21 sen kepada 14 sen dengan 337.11 juta saham diniagakan Bursa Malaysia Securities Bhd.
Susulan itu, ramai pelabur yang menyuarakan kebimbangan kerana terpaksa menanggung kerugian.
“Ada tak yang boleh buat laporan kepada Suruhanjaya sekuriti terhadap pihak yang ajak orang ramai beli saham Serba Dinamik sebelum ini?
“Mana tahu ada pelabur termakan ajakan tersebut dan sedang kerugian sekarang ini,” soal seorang pengguna Facebook dikenali sebagai Mohamad Hariz.
Menerusi ruang komen hantaran tersebut mendapati, rata-rata pengguna media sosial berpendapat pelabur yang sudah membeli saham tersebut perlu tampil ke depan bagi membuat laporan.

“Aku dah kata jangan sentuh saham yang bermasalah, degil. Kan dah menung,” kata Ahmed.
“Ramai sangat terciduk. Tapi siapa nak buat laporan? Mesti akan kata biasalah adat melabur,” kata Fazli.
“Seeloknya orang yang sudah terkena tampil ke depan buat laporan,” kata Ahza.
“Sebelum ini kita diminta beli saham Serba Dinamik dengan anggapan saham akan naik. Tapi apa jadi hari ini, saham turun dan nampak macam tak ada harapan kepada pembeli yang sudah terbeli saham ini. Alamatnya, ‘berhuhu’ sajalah si pembeli,” kata Maaz.
Terdahulu, pada bulan lalu, Suruhanjaya Sekuriti Malaysia (SC) mengenakan kompaun maksimum terhadap Serba Dinamik, Ketua Pegawai Eksekutif (CEO), Pengarah Eksekutif dan dua pegawainya sebanyak RM3 juta setiap seorang kerana mengemukakan penyata kewangan palsu kepada Bursa Malaysia Securities Bhd. – KOSMO! ONLINE


Lelaki Russia maut ketika daki Gunung Everest
Oleh KOSMO!

9 Mei 2022, 9:00 pm
KATHMANDU, NEPAL – Seorang pendaki dari Russia maut ketika mendaki Gunung Everest, yang menjadikannya sebagai kematian kedua dicatatkan di puncak tertinggi dunia itu pada musim ini, lapor portal berita MailOnline semalam.
Lelaki yang tidak didedahkan identitinya itu meninggal dunia pada Sabtu lalu selepas jatuh sakit ketika menyesuaikan diri dengan keadaan altitud di sebuah kem yang berada hampir dengan puncak gunung.
“Mayatnya telah dibawa ke kem pangkalan dan akan diterbangkan ke Kathmandu apabila cuaca bertambah baik.
“Walaupun punca kematian masih belum diketahui, ia mungkin disebabkan oleh komplikasi berkaitan masalah altitud,’’ kata seorang pegawai di Jabatan Pelancongan Nepal, Raj Dhungana.
Kematian itu turut disahkan oleh Pengarah Seven Summits Treks, Mingma Gelu, yang juga merupakan seorang sherpa atau malim gunung. Seven Summits Treks merupakan agensi yang mengendalikan ekspedisi lelaki berkenaan.
Bulan lalu, seorang sherpa Nepal, Ngimi Tenji, yang membawa peralatan mendaki ditemui meninggal dunia di gunung tersebut.

Nepal telah mengeluarkan 316 permit kepada pendaki gunung termasuk 17 warga Russia pada pendakian musim bunga tahun ini yang berlangsung dari pertengahan April hingga akhir Mei. – Agensi


Wanita kerat kemaluan teman lelaki selepas membunuh
Oleh KOSMO!

9 Mei 2022, 8:00 pm
MELBOURNE, AUSTRALIA – Seorang wanita Australia bertindak memotong kemaluan teman lelakinya selepas menikam mangsa dan seorang rakannya menggunakan sebilah pisau, lapor akhbar The Sun.
Jasmine Everleigh, 44, dituduh membunuh Samir Esbeck, 59 dan Sarkis Abboud, 61, pada pagi Khamis lalu. Mayat mangsa ditemui di sebuah apartmen di Melbourne.
Suspek dan mangsa difahamkan telah menjalinkan hubungan selama 10 tahun. Wanita itu menikam mangsa sebelum memotong kemaluannya, lapor laman berita Australia 7 News.
Rakan kepada mangsa, Abboud turut ditikam dan meninggal dunia ketika dalam perjalanan ke hospital.
Suspek kemudian ditahan di stesen kereta api berdekatan dan dirawat kerana mengalami luka pada tangan. Pada Jumaat lalu, polis mendakwanya dengan dua pertuduhan membunuh.
Polis memaklumkan bahawa suspek telah meninggalkan kesan darah di beberapa batang jalan dan di sebuah taman permainan kanak-kanak sebelum ditangkap.

Tiada sebarang penjelasan mengenai punca pembunuhan setakat ini. – Agensi


Kasut berbunyi kanak-kanak buat netizen berdebat
Oleh KOSMO!

9 Mei 2022, 8:27 pm
PETALING JAYA – Tindakan seorang pengguna media sosial mengecam ibu bapa yang memakaikan kasut berbunyi untuk anak kecil mereka menimbulkan perdebatan antara netizen.
Melalui ciapan pengguna Twitter tersebut, dia berpendapat bahawa kanak-kanak yang sudah boleh berjalan tidak perlu dipakaikan kasut yang mengeluarkan bunyi kerana boleh menimbulkan suasana yang bising.
“Kalau anak dah boleh berjalan, tak payahlah pakaikan kasut ‘cot cet cot cet’ tu. Jadahnya sampai satu ‘mall’ nak dengar dia berlari,” ciapnya.
Pendapat pengguna itu mendapat pelbagai reaksi daripada netizen apabila ada yang menyokong kenyataan tersebut sementara ada juga yang mempersoalkan mengapa isu remeh seperti itu harus dipertikaikan.
“Maaflah, saya pakaikan anak saya kasut itu supaya saya tahu kedudukan anak di mana. Kadang-kadang mereka main sorok-sorok. Maaflah bingit, anak pula jenis cepat saja hilang bila kita lihat tempat lain,” kata Kinah.
“Kasihan tuan telinga berdarah dengar kasut anak kecil berbunyi. Kasut begitu mudah untuk ibu bapa kesan di mana anak mereka. Anak di usia begitu masih belum faham bahaya, tetapi teruja bila dapat berjalan,” kata Farwina.

“Hari itu pasal budak-budak ‘tantrum’ di kedai makan, orang bujang atau tak ada anak tak puas hati. Ini ulang yang pasal kasut budak bingit pula,” kata Iskandar.
“Jangan keluar rumah, duduk saja dalam gua tak perlu bermasyarakat,” kata Erin.
“Banyak betul benda yang boleh buat orang tak puas hati sekarang ini. Setiap hari ada saja isu berbangkit, kali ini pasal kasut budak kecil pun boleh jadi isu,” kata Lyn. – KOSMO! ONLINE


Pesawat alami masalah teknikal, Malaysia Airlines mohon maaf
Oleh KOSMO!

9 Mei 2022, 11:05 pm
PETALING JAYA – Malaysia Airlines Berhad (Malaysia Airlines) memohon maaf atas insiden pendingin hawa pesawat MH2710 tidak dapat dihidupkan yang berlaku semalam.
Malaysia Airlines dalam kenyataan berkata, pesawat yang mahu bertolak dari Kuala Lumpur ke Sandakan, Sabah itu didapati mengalami isu teknikal ketika enjin pesawat dihidupkan.
“Pesawat itu juga terpaksa kembali semula ke ruang menunggu (bay) selepas prosedur kali kedua untuk menghidupkan enjin gagal ketika melakukan ‘pushback’.
“Malaysia Airlines memohon maaf apabila pendingin hawa tidak dapat dihidupkan ketika proses baikpulih dilakukan menyebabkan persekitaran kabin menjadi panas,” katanya di sini hari ini.
Susulan insiden itu juga katanya, seorang penumpang memerlukan bantuan perubatan kecemasan.
“Penumpang kemudian dipindahkan ke pesawat lain yang berlepas dari Kuala Lumpur pada pukul 1.37 tengah hari dan selamat tiba di Sandakan pada pukul 4.30 petang.

“Pihak kami kesal dengan kelewatan terbabit dan memohon maaf sekali lagi atas ketidakselesaan sementara yang dialami penumpang,” katanya.
Terdahulu, Kosmo! Online melaporkan penumpang syarikat penerbangan berkenaan meluahkan rasa kecewa apabila terpaksa berpanas di dalam pesawat selama hampir satu jam.
Beberapa rakaman video memaparkan penumpang mengipas diri masing-masing menggunakan kertas atau buku turut tular di media sosial. – KOSMO! ONLINE


Malaysia tersingkir daripada Piala Uber 2022
Oleh MUHAMMAD HELMEE RAMLI

9 Mei 2022, 9:05 pm
PETALING JAYA – Skuad badminton wanita negara boleh melupakan saingan Piala Uber 2022 di Bangkok, Thailand lebih awal selepas tewas kepada pasukan tuan rumah 1-4 sebentar tadi.
Meskipun masih memiliki baki satu perlawanan menentang Mesir esok, namun kekalahan itu memastikan Malaysia tersingkir daripada saingan apabila turut tewas 2-3 kepada Denmark semalam.
Pada pertemuan yang berlangsung di Impact Arena itu, bekas perseorangan wanita No.1 negara, Goh Jin Wei memberikan tentangan hebat kepada Ratchanok Intanon sebelum tewas menerusi aksi tiga set 21-14, 14-21, 15-21.
Bagaimanapun, Malaysia kembali menyamakan kedudukan 1-1 menerusi beregu, Pearly Tan-M. Thinaah yang beraksi lebih sejam sebelum menang 16-21, 21-19, 21-17 ke atas Jongkolphan Kititharakul-Rawinda Prajongjai.
Myisha Mohd. Khairul yang turun dalam aksi perseorangan kedua, mengintai peluang untuk melakar kejutan ke atas pemain No.10 dunia, Pornpawee Chochuwong, namun gagal melakukannya apabila tewas 20-22, 10-21, sekali gus membolehkan Thailand mendahului 2-1.
Kemudian, beregu kedua negara, Teoh Mei Xing-Valeree Siow juga menerima nasib sama apabila tewas mudah 9-21, 14-21 kepada beregu No.3 Thailand, Benyapa Aimsaard-Nuntakarn Aimsaard.

Hasrat perseorangan ketiga negara, Tan Zhing Yi untuk sekurang-kurangnya merapatkan kedudukan juga tidak dapat direalisasikan apabila akur dengan kekalahan 19-21, 6-21 kepada Busanan Ongbamrungphan.- KOSMO! ONLINE


Lelaki ditahan halang penjawat awam
Oleh NOR AZIAH MAT NOH

9 Mei 2022, 10:21 pm
KUALA LUMPUR – Polis berjaya menahan seorang lelaki akibat menghalang tugas penjawat awam selain memandu secara berbahaya dalam kejadian di Lebuh Raya Sultan Iskandar, di sini pada Jumaat lalu.
Ketua Polis Daerah Dang Wangi, Asisten Komisioner Noor Dellhan Yahaya berkata, pihaknya menerima laporan berhubung kejadian pada pukul 1.30 pagi.
“Siasatan awal mendapati kejadian tersebut berlaku semasa tugas mengiringi orang kenamaan melalui Lebuh Raya Sultan Iskandar menghala susur masuk Jalan Sultan Abdul Halim kira-kira pukul 11.30 malam.
“Susulan itu, polis telah menahan seorang lelaki warga tempatan berusia 36 tahun yang disyaki terlibat dalam insiden terbabit,” katanya dalam satu kenyataan hari ini.
Mengulas lanjut, suspek telah direman selama empat hari bermula semalam hingga Rabu ini.
“Suspek akan dituduh di Mahkamah Majistret Jalan Duta esok di bawah Seksyen 186 Kanun Keseksaan serta Seksyen 279 Kanun Keseksaan.

“Polis memberi amaran agar orang ramai tidak terlibat dengan apa-apa kesalahan undang-undang. Tindakan akan diambil mengikut peruntukan undang-undang yang berkuat kuasa,” tegasnya. – KOSMO! ONLINE


Anak alami eczema, Nad Zainal berubat sampai ke Tapah
Oleh MOHAMMAD SHAHEMY AZMI

9 Mei 2022, 9:15 pm
PETALING JAYA – Pelakon Nad Zainal tidak kisah menempuh jarak perjalanan jauh dari Kuala Lumpur sehingga ke Tapah, Perak untuk membawa anaknya, Budi Kalsom ke sebuah klinik bagi mengubati masalah eczema yang dialaminya.
Cerita pemilik nama lengkap Farah Nadia Zainal Abidin, 32, itu, dia mengambil keputusan untuk membawa anaknya yang berusia setahun itu ke klinik yang terletak di Tapah itu selepas diberitahu seseorang yang berkongsi kisah tentang anaknya yang turut menderita masalah kulit.
“Hendak dijadikan cerita, semalam ketika berjalan-jalan keluarkan peluh, singgah Titiwangsa dan terjumpa dengan seorang hamba Allah yang baik hati. Dia berniaga di sana.
“Kata hamba Allah itu, anaknya ketika bayi mengalami masalah eczema kronik sehingga bernanah. Kakinya naik hancur akibat eczema sehingga doktor memberi amaran jika tidak ditahan di hospital, kaki boleh dipotong,” kongsi Nad dalam Instagram.
Ujar pelakon drama Takdir Yang Tertulis itu lagi, individu tersebut telah menyarankannya untuk membawa Som (panggilan anaknya) ke Klinik Jaya yang terletak di pekan Tapah di Perak bagi mendapatkan rawatan masalah kulit.
“Anaknya kini sudah dewasa dan bebas eczema. Sempat dia tunjuk kesan parut lama akibat tabiat menggaru anaknya itu, Saya kagum dan tidak berlengah untuk membawa Som ke sini (Klinik Jaya),” kata Nad.

Berkongsi pengalaman ketika berada di klinik tersebut, Nad berasa gembira dan selesa kerana dilayan dengan baik oleh doktor serta jururawat yang bertugas di sana.
Walapun hanya sebuah klinik kecil yang terletak di kawasan pekan, Nad menggagumi layanan dan kaedah rawatan yang telah diberikan oleh petugas di Klinik Jaya itu.
“Doktor Sundra memang baik. Walaupun cuma sebuah klinik yang terletak di pekan, servis yang diberikan memang terbaik.
“Selalunya penerangan yang diberikan doktor cuma sekitar lima hingga 10 minit, tapi di sini lama betul. Doktor siap periksa guna lampu, sapukan antibiotik, beri risalah dan berbual panjang.
“Kos rawatan mengikut tahap eczema. Doktor kata, keadaan Som tidaklah teruk, cuma jangan dibiarkan sehingga melarat,” kata Nad.
Perkongsian Nad turut mendapat perhatian peminatnya apabila rata-rata berasa kasihan dengan masalah yang dialami Som dan mendoakan supaya kanak-kanak itu sembuh daripada penyakit kulit yang dialaminya.
“Kasihan Som. Semoga cepat sembuh sayang,” kata seorang netizen.
“Faham sangat kanak-kanak yang menghidap masalah eczima. Kulit mereka memang sensitif. Semoga Som cepat sembuh,” kata seorang lagi netizen.
Sekadar info, eczema merupakann satu keadaan keradangan kulit disertai rasa gatal, merah, timbul bintik dan kadangkala boleh menyebabkan pendarahan disebabkan terlalu kuat menggaru.
Masalah tersebut boleh berlaku kepada sesiapa sahaja, tetapi bayi dan kanak-kanak merupakan individu yang sering berhadapan dengan masalah ini.
Masalah ekzema sering berlaku di bahagian pipi, pergelangan tangan, pergelangan kaki dan lain-lain bahagian. – KOSMO! ONLINE


Lelaki terbaring tepi jalan disamun
Oleh NOR AZIAH MAT NOH

9 Mei 2022, 9:47 pm
KUALA LUMPUR – Seorang lelaki dilihat terbaring tidak sedarkan di tepi jalan dipercayai akibat disamun dan dipukul dua individu dalam kejadian di Taman Tenaga, Cheras di sini hari ini.
Ketua Polis Daerah Cheras, Asisten Komisioner Muhammad Idzam Jaafar berkata, pihaknya mengesan rakaman video tular di media sosial memaparkan insiden itu pada pukul 5 petang tadi.
“Kita telah menerima laporan berhubung kejadian terbabit daripada isteri mangsa yang mana lelaki berusia 47 tahun itu masih menerima rawatan di Hospital Canselor Tuanku Muhriz (HCTM), Cheras.
“Hasil siasatan mendapati mangsa telah dipukul dan disamun dua lelaki warga tempatan,” katanya dalam satu kenyataan hari ini.
Mengulas lanjut, mangsa belum dapat ditemu bual kerana tidak dibenarkan doktor susulan keputusan ujian Covid-19 masih belum selesai.
Jelasnya, isteri mangsa turut melaporkan bahawa dompet milik mangsa didapati telah hilang semasa kejadian.

Susulan itu, siasatan terperinci sedang dijalankan pihak polis di bawah Seksyen 394 Kanun Keseksaan.
Katanya, orang ramai boleh menyalurkan maklumat dengan menghubungi Hotline Polis Cheras di talian 03-9284 5050/ 5051, Hotline Polis Kuala Lumpur di talian 03-2115 9999 atau mana-mana balai polis yang berdekatan. – KOSMO! ONLINE


Mayat lelaki Thailand ditemui terapung di sungai
Oleh HARRITH HISHAM

9 Mei 2022, 9:54 pm
GOMBAK – Mayat seorang lelaki warga Thailand ditemui terapung dan tersangkut di celah batu di Sungai Batu 12, Kilometer (KM) 24, Jalan Lama Gombak di sini, hari ini.
Ketua Polis Daerah Gombak, Asisten Komisioner Zainal Mohamed Mohamed berkata, pihaknya menerima laporan berikutan penemuan mayat lelaki berusia 31 tahun itu kira-kira pukul 3 petang.
Menurutnya, identiti mangsa telah disahkan adiknya yang tinggal bersama keluarga mereka di sebuah rumah yang terletak 200 meter dari lokasi mangsa ditemui.
“Hasil pemeriksaan fizikal pada badan mangsa terdapat kesan lebam pada dahi sebelah kanan, lebam di bahagian luaran kulit kelopak mata kiri dan kesan calar di bahagian belakang badan.
“Tiada sebarang kesan kecederaan luka di tubuh badan si mati. Namun, mangsa dipercayai telah terjatuh atau tergelincir ke dalam sungai berdasarkan luka-luka yang dialami,” katanya dalam kenyataan hari ini.
Zainal berkata, mangsa kali terakhir ditemui oleh ahli keluarganya sekitar pukul 2 pagi hari ini selepas makan dan bersiap untuk tidur di kediaman mereka.

“Hasil siasatan yang dijalankan Unit Forensik di rumah tersebut mendapati tiada sebarang tanda-tanda yang mencurigakan.
“Mayat mangsa telah dihantar ke Hospital Selayang untuk tujuan bedah siasat dan kes diklasifikasikan sebagai mati mengejut (SDR),” ujarnya. – KOSMO! ONLINE


Wanita mahu bekukan telur kerana datang bulan setiap 10 hari
Oleh KOSMO!

9 Mei 2022, 7:00 pm
LONDON – Seorang wanita di Britain berkemungkinan terpaksa membekukan telurnya (ovum) kerana mengalami kitaran haid yang tidak teratur sehingga menyebabkannya datang bulan bagi setiap 10 hari, lapor akhbar Mirror UK semalam.
Erin McDermott, 29, mula mengambil pil rawatan hormon ketika di usia remaja untuk merawat kitaran haidnya yang tidak teratur. Dia bagaimanapun tidak pernah menjalani ujian untuk mengetahui punca masalah tersebut, lapor akhbar Manchester Evening News.
Wanita itu hanya dimaklumkan bahawa dia mengalami ketidakseimbangan hormon ketika berhenti mengambil pil tersebut selepas 13 tahun pada Disember 2013.
Perkara itu disahkan oleh seorang pakar perubatan yang memaklumkan bahawa masalah itu menunjukkan kadar kesuburan yang rendah dan tempoh kesuburan yang lebih pendek.
McDermott, yang melanjutkan pelajaran di Manchester, England, kini berusaha untuk meningkatkan kesedaran tentang pendidikan hormon dan menggalakkan wanita lain untuk mempersoalkan sama ada pil hormon mampu menyelesaikan masalah kesihatan mereka atau tidak.
Dia juga telah membuat petisyen bagi meminta kerajaan untuk menambah baik pendidikan kesihatan hormon pada dua peringkat kurikulum iaitu peringkat 2 dan 3. – Agensi


Elyana mengaku ‘perigi cari timba’
Oleh HANISAH SELAMAT

9 Mei 2022, 5:40 pm
PETALING JAYA – Penyanyi Elyana mendedahkan dia yang lebih dulu memulakan langkah melamar suaminya, Khairul Anuar Husin bagi memenuhi impian membina keluarga.
Kenangan penuh bermakna yang dilalui lebih sedekad lalu itu dikongsi menerusi Instagram bersempena sambutan Hari Ibu, semalam.
Kata pemilik nama sebenar Erneelya Elyana Emrizal itu, dia memang bercita-cita untuk berkahwin awal dan menjadi seorang ibu sekali gus tidak kisah dengan tanggapan orang.
“Cita-cita saya dari dulu adalah ingin menjadi seorang ibu dan nak kahwin awal. Sebab itu saya yang melamar suami saya.
“Masa itu tak kisah langsung orang gelar perigi cari timba (kerana) yang penting nak kahwin. Alhamdulillah, tercapai,” kongsinya.
Elyana, 35, mendirikan rumah tangga dengan Khairul pada November 2010 yang ketika itu mengusahakan sebuah restoran Jepun selepas empat tahun berkenalan.

Elyana mengaku melamar suaminya Khairul kerana memang memasang cita-cita untuk berkahwin awal.
Perkahwinan mereka diserikan dua cahaya mata perempuan, Cinta Sumayyah, 11, serta Cahaya Ramadhani, 3, yang juga anak angkat.
Sebelum ini penyanyi Kalis Rindu itu menyifatkan Khairul dan anak-anak mereka sebagai sumber kekuatan untuknya terutama ketika berjuang melawan kanser limfoma.
Elyana disahkan bebas daripada kanser tahap empat yang dihidapi sejak 11 tahun lalu pada Disember 2021 malah kekuatan semangatnya menjadi sumber inspirasi kepada ramai pejuang kanser lain.
Sementara itu, menerusi hantaran sama, penyanyi tersebut turut mengambil peluang menitipkan doa kepada semua insan istimewa bergelar ibu supaya sentiasa dilimpahkan kesihatan berpanjangan.
“Semoga semua yang bergelar ibu di luar sana,diberikan umur yang panjang dan kesihatan yang baik untuk terus menjaga keluarga,” tulisnya lagi. – KOSMO! ONLINE


Polis tidak berkompromi dengan ah long
Oleh HARRITH HISHAM

9 Mei 2022, 6:35 pm
PETALING JAYA – Polis tidak akan berkompromi dan sentiasa mengambil tindakan tegas terhadap pemberi pinjam wang tanpa lesen (ah long) dalam menghadapkan mereka ke muka pengadilan.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din berkata, merujuk kepada satu hantaran dimuat naik di laman sosial Facebook pada 6 Mei lalu, pihaknya sentiasa membuat pemantauan dan risikan bagi mengesan serta mengenalpasti sindiket haram terbabit yang bergerak aktif di seluruh negara.
“Setakat 30 April 2022, sebanyak 324 kes dilaporkan telah disiasat oleh JSJK melibatkan jumlah kerugian RM2,467,404 sejak bulan Januari lalu.
“Susulan daripada itu, JSJK juga telah menangkap seramai 543 orang ah long dan sebanyak 159 kes telah dituduh di mahkamah,” katanya dalam kenyataan hari ini.
Mohd. Kamarudin berkata, sindiket terbabit kebiasannya menyasarkan golongan yang tidak layak membuat pinjaman daripada institusi kewangan kerana telah disenarai hitam atau diisytiharkan muflis. – KOSMO! ONLINE


75,000 akaun alami gangguan bekalan air akibat ban MADA pecah
Oleh MOHD. RAFIE AZIMI

9 Mei 2022, 7:58 pm
ALOR SETAR – Sebanyak 75,000 akaun pengguna di daerah Kota Setar dan Pokok Sena mengalami gangguan bekalan air susulan kejadian ban Lembaga Kemajuan Pertanian Muda (MADA) dan Terusan Tengah pecah, hari ini.
Syarikat Air Darul Aman Sdn. Bhd. (SADA) dalam satu kenyataan di sini hari ini berkata, gangguan bekalan air itu adalah disebabkan oleh henti tugas loji rawatan air (LRA) Bukit Pinang di Alor Setar dan LRA Pokok Sena bermula pukul 4.15 petang ini.
Menurut kenyataan itu, henti tugas LRA tersebut adalah bagi memberi laluan kepada kerja-kerja kecemasan akibat kejadian ban MADA dan Terusan Tengah pecah dan jangka masa gangguan adalah sehingga kadar aliran serta paras air sungai kembali normal.
“Antara kawasan terjejas ialah seluruh Pekan Langgar, sepanjang Jalan Langgar ke bandar Alor Setar, Hospital Sultanah Bahiyah (HSB), Jalan Sultanah, Penjara Alor Setar dan Taman Nuri.
“Selain itu, Istana Anak Bukit, kediaman Menteri Besar Kedah, Wisma Darul Aman dan Angkatan Pertahanan Awam (APM) Anak Bukit turut terjejas,” kata kenyataan itu.
Turut mengalami gangguan adalah sepanjang Jalan Kubang Rotan, Kampung Kota Nelayan di Kuala Kedah, Alor Janggus, seluruh kawasan Mergong, Shahab Perdana serta sepanjang jalan Lebuhraya Sultanah Bahiyah ke Ampang Jajar dan kawasan sekitar.-KOSMO! ONLINE


Wanita jumpa ekor tikus dalam bebola bakso
Oleh KOSMO!

9 Mei 2022, 6:00 pm
JAKARTA – Sebuah klip video tular di media sosial Indonesia kerana memaparkan seorang pelanggan wanita yang mendakwa menemui seketul daging menyerupai ekor tikus dalam mangkuk berisi bakso, lapor laman berita Suara.com.
Video itu dimuat naik pada akaun Instagram @leogirl631 dan kemudian dikongsikan pada akaun Instagram bernama @gosipnyinyir2.
Bakso itu dihidangkan di atas sebuah mangkuk plastik berwarna jingga. Kelihatan bakso itu dipotong kepada beberapa bahagian untuk dimakan.
Pelanggan itu kemudian berhenti makan apabila melihat ketulan daging berbentuk seperti ekor tikus.
Wanita itu gagal memotong kepingan daging tersebut kerana teksturnya yang kenyal seperti ekor haiwan.
Bagaimanapun, tidak dijelaskan sama ada ketulan daging itu benar-benar ekor haiwan atau tidak.

Video tersebut mendapat perhatian netizen di ruangan komen.
“Kalau harga ayam atau daging mahal, harga bakso boleh dinaikkan. Jangan menipu guna daging tikus,’’ tulis seorang netizen.
“Kalau boleh beritahu siapa yang menjualnya dan di mana biar cepat diselesaikan. Kesannya berlaku keatas peniaga bakso lain. Semoga isu ini tidak terlepas dalam kalangan masyarakat,’’ komen netizen lain. – Agensi


Penunggang motosikal beli lesen palsu RM1,000
Oleh ISWAN SHAFIQ ISA

9 Mei 2022, 7:30 pm
SEBERANG PERAI – Seorang penunggang motosikal sanggup membelanjakan RM1,000 semata-mata mendapatkan lesen memandu palsu, biarpun kos mendapatkan lesen motosikal hanya sekitar RM400.
Tindakan itu mengundang padah apabila dia ditahan dalam operasi khas motosikal sempena Op Hari Raya Aidilfitri (HRA) oleh Jabatan Pengangkutan Jalan (JPJ) Pulau Pinang di daerah Seberang Perai Selatan baru-baru ini.
Pengarah JPJ negeri, Adenan Md. Isa ketika mendedahkan perkara itu berkata, suspek dipercayai memperoleh lesen tersebut daripada orang ketiga dengan nilai melebihi RM1,000 untuk tempoh selama lima tahun.
Katanya,suspek yang memiliki lesen kelas D dan B2 itu ditahan ketika menunggang sebuah motosikal, manakala motosikalnya turut disita untuk siasatan lanjut di bawah Seksyen 108 Akta Pengangkutan Jalan (APJ) 1987.
Menurut beliau, pihaknya mendapati lesen memandu palsu itu hampir menyerupai lesen biasa dan jika tidak diteliti, ramai yang akan tertipu.
“Kalau nak diikutkan, kos untuk mendapatkan lesen motosikal biasa jauh lebih murah iaitu antara RM300 hingga RM400 sahaja (kelas B2) berbanding membeli lesen palsu.

“Lesen palsu ini lepas pakai lima tahun dah tak boleh guna dah. Nak kena cari yang baharu, jadi tidak berbaloi,” katanya pada sidang akhbar di Seberang Jaya di sini hari ini.-KOSMO! ONLINE


Malaysia terus dominasi sukan terjun
Oleh KOSMO!

9 Mei 2022, 6:29 pm
PETALING JAYA – Malaysia berjaya menyapu dua lagi pingat emas yang ditawarkan dalam acara terjun pada temasya Sukan SEA Vietnam 2021 di Pusat Akuatik My Dinh, Hanoi sebentar tadi.
Kejayaan pertama kontinjen negara berjaya dihasilkan oleh penerjun berpengalaman, Ooi Tze Liang yang berjaya mengumpul 377.70 mata keseluruhan untuk menguasai acara 1m papan anjal individu lelaki.
Seorang lagi penerjun lelaki, Bertrand Rhodict berjaya mengiringi Tze Liang menaiki podium dalam acara berkenaan selepas pengiraan semula markah keseluruhan membolehkan dia meraih pingat gangsa.
Tidak lama kemudian, giliran gandingan Ng Yan Yee dan Ong Ker Ying pula menghadiahkan pingat emas keempat buat Malaysia selepas menjuarai acara 3m papan anjal serirama.
Dua pingat emas pertama Malaysia semalam berjaya disumbangkan oleh pembawa Jalur Gemilang, Nur Dhabitah Sabri (1m papan anjal) dan pasangan Tze Liang-Chew Yi Wei dalam acara 3m papan anjal seirama. – KOSMO! ONLINE


FAM perkenal tiket kombo RM100
Oleh MUHAMAD ARDIE PUTRA SUHAIMI

9 Mei 2022, 6:13 pm
PETALING JAYA – ‘Ekor’ Harimau Malaya disaran tidak melepaskan pakej promosi perlawanan Kumpulan E kelayakan Piala Asia 2023 selepas Persatuan Bola Sepak Malaysia (FAM) memperkenalkan tiket kombo berharga RM100 untuk saingan di Stadium Nasional, Bukit Jalil, Kuala Lumpur bulan depan.
Lebih menarik, tiket tersebut melibatkan kesemua enam perlawanan yang melibatkan pasukan Malaysia, Bahrain, Turkmenistan dan Bangladesh.
Naib Presiden FAM, Datuk Posa Majais berkata, keputusan tersebut dibuat bagi memudahkan penyokong memberi sokongan kepada skuad kendalian Kim Pan-gon tanpa perlu membeli tiket secara berasingan.
“FAM sangat prihatin terhadap penyokong yang merancang ke stadium dan tiket kombo ini diperkenalkan sebagai tanda penghargaan supaya memudahkan pergerakan mereka selain memberikan sedikit penjimatan dari segi harga.
“Bagaimanapun, tempoh penjualan tiket kombo hanya dibuka selama dua minggu bermula Ahad ini sehingga 29 Mei dengan semua transaksi dilakukan secara atas talian,” katanya pada sidang media di Wisma FAM, Kelana Jaya sebentar tadi.
Selain tiket kombo, badan induk bola sepak negara itu turut memperkenalkan tiket berharga RM40 untuk satu hari perlawanan bagi kategori tiket tempat duduk serta tiket berharga RM60 bagi kategori tempat duduk Grandstand serta tiket kanak kanak berusia 6 hingga 12 tahun berharga RM7.

Dalam perkembangan sama, badan induk turut mengumumkan harga tiket bagi dua perlawanan antarabangsa bertemu Myanmar pada 27 Mei dan Hong Kong pada 2 Jun yang turut berlangsung di venue sama.
“Bagi perlawanan persahabatan menentang Myanmar dan Hong Kong, harga tiket ditetapkan pada satu harga sahaja iaitu RM30 bagi dewasa dan RM7 bagi kanak kanak,” katanya yang juga Pengerusi Jawatankuasa Tiket dan Stadium FAM. – KOSMO ONLINE


Perang mercun: 6 dikenakan bon berkelakukan baik, 2 didenda RM300
Oleh NOR SHAFAWATI YUP

9 Mei 2022, 7:45 pm
SEREMBAN – Enam lelaki yang terlibat dalam ‘perang mercun’ ala Brazil seperti yang tular di media sosial Facebook baru-baru ini dikenakan bon berkelakuan baik di bawah Seksyen 67 Kanun Tatacara Jenayah di Mahkamah Majistret Seremban di sini hari ini.
Majistret Mohd. Firdaus Saleh membuat keputusan itu selepas kesemua enam individu berusia antara 19 hingga 23 tahun itu membuat pengakuan bersalah.
Sementara itu, di mahkamah sama dua individu berusia 22 dan 33 tahun pula didenda RM300 selepas mengaku bersalah di bawah Peraturan 74, Peraturan-Peraturan Bahan Letupan 1923 kerana menjual mercun dan bunga api tanpa permit.
Sebelum ini, Kosmo! melaporkan seramai 10 lelaki ditahan polis Sabtu lalu selepas dipercayai terlibat dalam sebuah video tular di media sosial memaparkan sekumpulan individu telah melakukan gaduh gempar seperti ‘Malaysia versi Brazil’ menggunakan bunga api sesama sendiri.-KOSMO! ONLINE


Polis kesan warga emas OKU hilang sejak kelmarin
Oleh NOR AINNA HAMZAH

9 Mei 2022, 7:41 pm
TAMPIN – Polis meminta bantuan orang ramai mengesan seorang warga emas lelaki dikategorikan sebagai orang kurang upaya (OKU) yang dilaporkan hilang di daerah ini sejak kelmarin.
Ketua Polis Daerah Tampin, Superintenden Anuwal Ab Wahab berkata, warga emas yang dikenali sebagai Abdul Halim Bachek, 60, itu, telah keluar dari rumah di Taman Clonlee, di sini, sejak 7 pagi kelmarin dan didapati tidak pulang-pulang ke rumah oleh adik lelakinya sehinggalah ke hari ini.
Menurutnya, adik warga emas berkenaan telah cuba mencari abangnya itu, namun tidak berhasil.
“Ciri-ciri fizikal warga emas berkenaan yang paling ketara ialah empat hari kaki sebelah kiri telah dipotong sakit kencing manis.
“Berdasarkan maklumat, sejak Mei tahun lalu, warga emas berkenaan telah ditempatkan di salah sebuah pusat jagaan di Seremban dan dia ada menyuarakan kepada adiknya tidak suka tinggal di pusat jagaan berkenaan kerana dikurung,”katanya dalam satu kenyataan di sini hari ini.
Sehubungan itu Anuwal meminta orang ramai yang mempunyai maklumat mengenai warga emas berkenaan boleh menghubungi Ibu Pejabat Polis Daerah (IPD) Tampin di talian 06-4431999 @ 06-4411222 atau boleh menghubungi balai polis berhampiran.-KOSMO! ONLINE


Isu Jebat: RichWork tunjuk bukti kejayaan usahawan jutawan
Oleh MOHD RIDZAUDDIN ROSLAN

9 Mei 2022, 5:32 pm
PETALING JAYA- Richworks International Sdn. Bhd. (Richworks) terus menampilkan beberapa bukti usahawan jutawan berjaya dilahirkan mereka melalui bimbingan dan latihan bagi membidas kenyataan dilontarkan YouTuber, Jebat Derhaka.
Pengasas dan Pengerusi RichWorks, Datuk Wira Dr. Azizan Osman berkata, YouTuber yang mempersoalkan kejayaan pihaknya juga tidak memunculkan diri ketika mereka menampilkan bukti kejayaan usahawan jutawan.
“Saya amat bengang bila ada orang mempersoalkan kejayaan dan pencapaian anak didik yang menyaksikan transformasi bukan saja bisnes malah kehidupan.
“Mereka memberikan komitmen tinggi bagi membina bisnes berjaya hasil daripada strategi dan metadologi yang betul,” katanya ketika sesi khas Weekly Zoom bersama ahli Titanium.
Katanya, pihaknya turut berkongsi kedudukan tertinggi 100 daripada 300 usahawan jutawan yang dikongsikan supaya menjadi bukti sekali gus menunjukkan semua orang boleh berjaya.
“Saya nak betulkan perspektif apa dikata, betul ke RichWorks ini melahirkan usahawan jutawan dan satu ‘skim cepat kaya’.

“Kita ada formula dan strategi yang betul, motivasi semata-mata tak cukup untuk membina bisnes yang berjaya,” jelasnya.
Azizan memberitahu, peniaga di luar jangan berniaga hanya pada tahap yang sama malah ala-ala saja.
“Orang berniaga sepatutnya buat duit, itu prinsipnya. Jika tidak buat duit bermakna anda tak buat dengan betul,” ujarnya.
Pada masa sama, Azizan juga sempat menemu bual salah seorang usahawan jutawan iaitu Pengasas premium sofa jenama Ella Furniture, Nur Laila Alway yang bermula dari rumah sebelum dibimbing RichWorks.
Beliau seorang suri rumah baru mula bisnes sekitar Ogos 2019 dan keluarganya juga tidak ada pengalaman berniaga sebelum mendapatkan bimbingan RichWorks pada 2020.
Sebelum dibimbing, beliau hanya dapat jual 3 biji sofa seminggu yang bernilai dalam RM6,000 namun kini purata jualan sebulan RM1.5 juta dengan pengeluaran 40 sofa sehari. -KOSMO! ONLINE


Dua penghuni Puspen lolos dicekup
Oleh NUR NAZLINA NADZARI

9 Mei 2022, 4:57 pm
PADANG BESAR – Dua pelatih lelaki yang melarikan diri daripada Pusat Pemulihan Penagihan Narkotik (Puspen) Bukit Chabang di Beseri dekat sini pada Sabtu lalu berjaya ditahan hari ini.
Ketua Polis Daerah Padang Besar, Pemangku Asisten Komisioner Mohd. Shokri Abdullah berkata, dua pelatih berusia 44 dan 51 tahun itu ditahan di hadapan Kilang Gula Perlis Sdn. Bhd. di Chuping dekat sini kira-kira pukul 1 petang ini.
“Ketika ditahan mereka didapati memakai baju lain, namun masih memakai seluar sama,” katanya di sini hari ini.
Puspen Bukit Chabang, Perlis.
Kata beliau, kedua-dua mereka kini ditahan di lokap Balai Polis Padang Besar.
Kosmo! Online semalam melaporkan polis sedang giat mengesan dua pelatih Pusat Pemulihan Penagihan Narkotik (Puspen) Bukit Chabang yang melarikan diri pada sejak Sabtu lalu.
Kedua-dua pelatih itu dipindahkan dari Puspen Batu Kurau, Perak ke sini pada 4 Januari lalu dan dijangka tamat menjalani pemulihan pada Disember 2023. – KOSMO! ONLINE.


Mahkamah tolak permohonan Ahmad Zahid dapatkan kenyataan saksi
Oleh NUZULSHAM SHAMSUDDIN

9 Mei 2022, 5:37 pm
KUALA LUMPUR – Mahkamah Tinggi di sini hari ini menolak permohonan bekas Timbalan Perdana Menteri, Datuk Seri Ahmad Zahid Hamidi untuk mendapatkan rakaman kenyataan 15 saksi daripada Suruhanjaya Pencegahan Rasuah Malaysia (SPRM) dalam kes pecah amanah membabitkan dana Yayasan Akalbudi.
Dalam penghakiman ringkasnya, Hakim Datuk Collin Lawrence Sequerah menyatakan mahkamah perlu mengambil kira polisi dan kepentingan awam dalam membuat keputusan.
“Sebarang pendedahan yang dibuat oleh saksi dalam keterangan mereka akan memprejudiskan dan menimbulkan rasa curiga di kalangan orang awam kerana keterangan tersebut dibuat dalam keadaan sulit.
“Mendedahkan keterangan sulit itu akan menyebabkan bakal-bakal saksi keberatan untuk memberi keterangan dan boleh mengganggu siasatan pada masa hadapan,” kata hakim itu.
Selain itu, hakim itu berpendapat walaupun pada peringkat bela diri, saksi-saksi yang dipanggil adalah untuk menyokong tertuduh namun masih terdapat kemungkinan saksi boleh diganggu gugat.
Terdahulu pada 18 Februari lalu, pihak pembelaan yang mewakili Ahmad Zahid memfailkan permohonan untuk mendapatkan penyataan-penyataan saksi tersebut.

Antara penyataan saksi yang dimohon ialah rakaman kenyataan saksi Datuk Seri Mohamad Nasaee Ahmad Tarmizi, yang juga saudara kandung Ahmad Zahid, kerana mempunyai kaitan dengan pertuduhan ke-11 dan tanpa dokumen itu, pembelaan dalam dilema sama ada akan memanggilnya sebagai saksi atau tidak.- KOSMO! ONLINE


Aksi ‘spiderman’ panjat belakang lori tular
Oleh KOSMO!

9 Mei 2022, 4:31 pm
PETALING JAYA – Gelagat seorang lelaki memanjat di belakang sebuah lori menjadi tular di media sosial sejak pagi tadi.
Gayanya seperti watak adi wira ‘spiderman’ mencuri tumpuan ramai dan pada masa sama, rata-ratanya mempersoal tindakannya berbuat demikian.
“Apa benda la dia buat belakang lori, nak cuba tahap kebal diri sendiri ke macam mana,” soal Alimuddin.
Malah, ada pengguna yang curiga dengan tindakan lelaki terbabit serta mendakwa kemungkinan dia sedang cuba melarikan diri atau mempunyai masalah mental.
“Ke tengah lari dari pihak tertentu, tak larat jalan, terus redah panjat belakang lori atau adalah masalah mental dia ini, cuba siasat tengok,” ujar Khairul.
Sementara itu, di hujung rakaman yang dikongsikan portal Inforoadblock di laman Facebook, dapat dilihat lelaki terbabit terjatuh dari lori tersebut dan hampir dilanggar oleh kenderaan dari arah belakang yang dinaiki perakam.

Terbaharu, Inforoadblock sekali lagi memuat naik video memaparkan keadaan terkini lelaki berkenaan yang mengalami kecederaan di beberapa bahagian anggota badannya ekoran insiden tersebut.
“Mangsa selamat, cedera di kepala, motif kejadian masih belum dapat dipastikan,” katanya menerusi ruang kapsyen di Facebook hari ini.
Difahamkan kejadian tersebut berlaku di jalan lama Lanchang menuju ke Karak. – KOSMO! ONLINE


Gempa bumi 6.3 skala Richter gegarkan Taiwan
Oleh KOSMO!

9 Mei 2022, 4:39 pm
TAIPEI – Satu gempa bumi berukuran 6.3 pada skala Richter menggegarkan pantai Taiwan petang hari ini, demikian menurut Jabatan Geologi Amerika Syarikat (USGS), dengan bangunan-bangunan di Taipei dilaporkan bergoyang.
Gempa luar pesisir itu melanda sejurus sebelum pukul 2.30 petang (waktu tempatan), pada kedalaman 27 kilometer (km), kira-kira 70 km ke arah barat daya Yonakuni, sebuah pulau di Jepun yang tidak jauh dari Taiwan.
Biro Cuaca Pusat Taiwan berkata, gegaran tersebut merupakan kali kelima yang berlaku pada tahun ini dengan catatan kekuatan melebihi 6.0 pada skala Richter, namun tiada sebarang laporan susulan berkaitan kerosakan.
“Diharapkan semua orang selamat. Mungkin akan berlakunya gempa susulan dan sila berhati-hati,” kata Datuk Bandar bagi Bandar Baharu Taipei, Hou You-yi dalam satu hantaran di Facebook.
Sementara itu, Agensi Meteorologi Jepun menjangkakan gegaran tersebut berukuran 6.6 pada skala Richter dan berkata, ia mungkin menyebabkan sedikit turun naik pada paras air laut. Namun, tiada amaran tsunami dikeluarkan. – AFP


Fenomena langit berwarna merah resahkan penduduk bandar di China
Oleh KOSMO!

9 Mei 2022, 5:00 pm
BEIJING – Penduduk di bandar Zhoushan, China telah dikejutkan dengan pemandangan langit yang bertukar warna menjadi merah seperti darah, lapor akhbar Daily Star semalam.
Kejadian itu berlaku pada waktu malam apabila langit bertukar warna menjadi merah jingga dengan kehadiran lapisan kabus yang tebal.
Fenomena langit merah itu boleh dilihat di seluruh bandar berkenaan selama berjam-jam pada Sabtu lalu.
Memandangkan kejadian tersebut tular di platform media sosial Douyin, orang ramai bimbang ia merupakan petanda buruk yang berkaitan dengan penularan Covid-19 di wilayah itu.
“Warnanya seperti merah darah. Ia kelihatan tidak baik sama sekali,” tulis seorang netizen.
“Gempa bumi akan berlaku dalam tujuh hari. Kejadian langit merah adalah tidak normal,’’ komen netizen lain.

Sementara itu, menjawab kepada fenomena berkenaan, biro meteorologi Zhoushan menjelaskan bahawa ia bukan sesuatu berkaitan perkara ghaib.
“Semalam agak berkabus dan awan terbentuk pada altitud rendah. Ini adalah fenomena yang disebabkan oleh pembiasan cahaya,’’ kata biro tersebut.
Menurut rakaman sistem televisyen litar tertutup (CCTV) milik kerajaan, sebuah syarikat nelayan tempatan mengesahkan bahawa pembiasan cahaya merah itu datang dari salah satu bot nelayan mereka. – Agensi


Anggota trafik iring orang awam ditukar ke bahagian pentadbiran
Oleh SAFINA RAMLI

9 Mei 2022, 4:18 pm
GEORGE TOWN – Dua anggota polis trafik yang didakwa mengiringi anak seorang ahli Parlimen di Jalan Bukit Gambir, di sini baru-baru ini ditukarkan ke bahagian pentadbiran sehingga siasatan tatatertib selesai.
Ketua Polis Pulau Pinang, Datuk Mohd. Shuhaily Mohd. Zain berkata, siasatan dalaman mendapati tiada arahan rasmi atau tidak rasmi daripada mana-mana pegawai kanan Ibu Pejabat Daerah atau Kontinjen Pulau Pinang berhubung tugasan tersebut.
”Kertas siasatan tatatertib telah dibuka dan siasatan terperinci dijalankan bagi memberikan keadilan.
”Sementara menunggu siasatan selesai, kedua-dua anggota trafik tersebut telah dilucut sementara daripada menjalankan penugasan hakiki dan ditempatkan di bahagian pentadbiran,” katanya pada sidang akhbar di Ibu Pejabat Polis Kontinjen (IPK) Pulau Pinang di sini hari ini.
Semalam, menerusi klip video yang dimuat naik di Facebook, kelihatan dua anggota polis trafik mengiringi kenderaan yang didakwa dipandu anak seorang ahli Parlimen. – KOSMO! ONLINE.


Lelaki diberkas tipu sewa tapak bazar Ramadan
Oleh NOR AZIAH MAT NOH

9 Mei 2022, 5:24 pm
KUALA LUMPUR – Polis berjaya memberkas seorang lelaki disyaki terlibat kegiatan tipu sewa tapak bazar Ramadan melalui laman Facebook di Stadium Bukit Jalil, di sini bulan lepas.
Ketua Jabatan Siasatan Jenayah Komersial (JSJK) Kuala Lumpur, Asisten Komisioner Mohd. Mahidisham Ishak berkata, pihaknya sehingga kini menerima enam laporan berhubung kes terbabit.
“Mangsa telah dijanjikan akan memperolehi tapak bazar dengan bayaran pendahuluan antara RM1,500 hingga RM2,700.
“Kesemua mangsa menyedari ditipu selepas penganjur bazar Ramadan dan Festival Aidilfitri di Stadium Bukit Jalil tidak diteruskan seterusnya gagal menerima duit pendahuluan mereka,” katanya dalam satu kenyataan hari ini.
Susulan itu, polis telah menahan seorang suspek utama iaitu lelaki berusia 19 tahun yang merupakan pemilik akaun Facebook terbabit.
“Suspek telah direman selama empat hari bermula 7 Mei lalu di bawah Seksyen 420 Kanun Keseksaan untuk siasatan selanjutnya,” ujarnya.

Mengulas lanjut, Mahidisham memaklumkan kerugian keseluruhan mangsa sebanyak RM11,300.
Orang ramai yang ditipu berhubung kes terbabit diminta tampil membuat laporan polis atau menghubungi Ketua Jabatan Siasatan Jenayah Komersial Daerah Cheras, Asisten Superintendan Janarthanan Nair di talian 012-5734374. – KOSMO! ONLINE


Ops Selamat: 160 kematian dalam tempoh 10 hari
Oleh NOR AZIAH MAT NOH

9 Mei 2022, 4:24 pm
PETALING JAYA – Sebanyak 15,947 kes kemalangan dan 160 kematian direkodkan di seluruh negara sepanjang 10 hari Ops Selamat 18 dilancarkan bermula 29 April lalu sehingga semalam.
Timbalan Ketua Polis Negara, Datuk Razarudin Husain berkata, jumlah kemalangan maut di seluruh negara itu meningkat tujuh peratus berbanding Ops Selamat pada 2019.
“Sebanyak 15,836 kemalangan dan 150 kematian telah direkodkan pada Ops Selamat tahun 2019.
“Selangor mencatatkan jumlah kemalangan tertinggi iaitu 3,343 kes dengan 21 kematian,” katanya.
Razarudin berkata, bagi hari terakhir Ops Selamat 18 semalam, Johor merekodkan 2,297 kes kemalangan, diikuti Perak (1,582) masing-masing 20 kematian.
“Sementara itu, sebanyak 17 kes maut di Kedah, Pahang (13), Negeri Sembilan dan Kelantan (12) serta Perlis dan Melaka (3).

“Selain itu, di Sarawak pula sebanyak 11 kes kemalangan maut dicatatkan manakala enam kes di Sabah,” ujarnya.
Jelasnya, Pulau Pinang merekodkan kemalangan maut sebanyak sembilan kes  di Terengganu pula lapan kes dan Kuala Lumpur lima kes.
Sebanyak 338,296 saman telah dikeluarkan Polis Diraja Malaysia (PDRM) sepanjang 10 hari Ops Selamat 18 dilaksanakan.
“Ia meningkat sebanyak 114,847 saman bersamaan 51 peratus, berbanding saman dikeluarkan pada Op Selamat 15 iaitu 223,449 saman.
“Sebanyak 240,421 saman dikeluarkan kerana pandu melebihi had laju, melanggar lampu isyarat (4,375), memotong barisan (3,582), menggunakan alat komunikasi (1,991), memotong di garisan berkembar (1,202) dan memandu di lorong kecemasan (804),” ujarnya. – KOSMO! ONLINE


Perlis mohon Zon Aliran Bebas Wang Kelian dilaksanakan semula
Oleh NUR NAZLINA NADZARI

9 Mei 2022, 5:18 pm
KANGAR – Kerajaan Negeri Perlis memohon supaya kerajaan pusat dapat mempertimbangkan untuk melaksanakan semula Zon Aliran Bebas di sempadan Malaysia-Thailand di Wang Kelian dekat sini bagi membangunkan semula ekonomi di kawasan itu.
Menteri Besar, Datuk Seri Azlan Man berkata, Wang Kelian menjadi pekan mati sejak kemudahan itu dimansuhkan pada 2015 manakala Wang Prachan di sebelah Thailand pula semakin rancak membangun.
Katanya, kawasan tersebut bakal berdepan dengan situasi sama yang berlaku di Bukit Kayu Hitam yang ketinggalan berbanding Danok, Thailand jika dibiarkan berterusan.
“Danok maju, Bukit Kayu Hitam pula kekal macam dulu. Saya tidak bermaksud untuk memberitahu kepada pihak-pihak berkenaan mengenai dasar apa yang perlu diadakan, namun dasar kita perlu betul jika tidak mahu negara kita rugi.
“Saya berharap apa yang berlaku di Wang Kelian dapat diperbetulkan supaya Malaysia, rakyat negeri ini dan juga penduduk setempat mendapat manfaat dan keuntungannya nanti,” katanya ketika ditemui pada Majlis Rumah Terbuka Menteri Besar dan Kerajaan Negeri Perlis di Dewan 2020 di sini hari ini.- KOSMO! ONLINE


Penerbangan tertunda: Penumpang berhak tuntut pampasan
Oleh EDDY AQMAL MOHAMED HAMIDI

9 Mei 2022, 4:05 pm
PUTRAJAYA – Pengguna perkhidmatan penerbangan yang tertunda atau penerbangan mereka dijadual semua berhak untuk menuntut pampasan bagi meneruskan perjalanan ke destinasi yang ingin ditujui.
Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata demikian bagi mengulas isu penundaan dan penjadualan semula penerbangan oleh syarikat penerbangan Air Asia yang tular di media sosial sejak kebelakangan ini.
“Sebagai menteri yang ditugaskan menjaga pengguna, saya mengambil maklum mengenai rungutan, aduan dan keluhan disuarakan pengguna berhubung kelewatan penerbangan Air Asia, membabitkan pelbagai destinasi dalam negara.
“Kelewatan ini dikesan sudah berlaku sejak penghujung bulan lalu dan masih berlanjutan. KPDNHEP akan terus menjalankan siasatan daripada sisi kepentingan pengguna dan bekerjasama dengan Kementerian Pengangkutan (MOT) bagi merungkai permasalahan ini, demi memastikan ia tidak berlanjutan atau berulang,” katanya menerusi satu ciapan di laman Twitter hari ini.
Alexander berkata, pengguna perkhidmatan penerbangan yang terkesan bagaimanapun mempunyai hak untuk menuntut pampasan bagi meneruskan perjalanan dengan tertakluk kepada beberapa faktor.
“Bergantung kepada punca penundaan atau pembatalan, berdasarkan maklumat daripada http://mavcom.my, pampasan ini mungkin merangkumi makanan, panggilan telefon dan akses internet melibatkan penangguhan selama dua jam atau lebih.

“Ia juga mungkin merangkumi penginapan hotel dan pengangkutan bagi penangguhan selama lima jam atau lebih serta pembayaran balik secara penuh atau penerbangan alternatif jika penerbangan anda dibatalkan,” jelas beliau.
Mengulas lanjut, Alexander berkata, satu-satunya pengecualian bagi mendapatkan pampasan adalah apabila berlakunya suatu ‘keadaan luar biasa’ termasuk risiko keselamatan atau cuaca ekstrem, yang mana syarikat penerbangan tidak dapat menjangkanya.- KOSMO! ONLINE


Penduduk Terengganu teruskan tradisi ‘raya enam’
Oleh NOOR HAYATI MAMAT

9 Mei 2022, 3:18 pm
HULU TERENGGANU – Kira-kira 300 penduduk Kampung Durian Kassim di sini meneruskan tradisi meraikan sambutan ‘raya enam’ pada 8 Syawal hari ini.
Masyarakat kampung tersebut menyambut ‘raya enam’ selepas selesai menyempurnakan puasa sunat selama enam hari berturut-turut mulai 2 Syawal hampir setiap tahun sejak tahun 1970-an.
Difahamkan, Kampung Durian Kassim merupakan perkampungan di daerah ini yang masih meraikan ‘raya enam’ secara besar-besaran.
Seorang penduduk, Kamaruddin Mamat, 61, berkata, kebiasaannya sambutan ‘raya enam’ di kampungnya jauh lebih meriah berbanding 1 Syawal.
“Kami akan memulakan dengan acara bergotong-royong membersihkan kawasan perkuburan ahli keluarga sebelum membaca surah Yasin dan tahlil secara beramai-ramai.
“Selesai semuanya, kami akan menikmati juadah raya beramai-ramai dan mengagihkan duit raya kepada kanak-kanak,” katanya ketika ditemui Kosmo! di Kampung Durian Kassim di sini hari ini. – KOSMO! ONLINE.


Perkataan ‘negro’ dikira biadab, cari gaduh – Mimi Fly
Oleh MOHD. HAIKAL ISA

9 Mei 2022, 3:17 pm
PETALING JAYA – Sedikit terkilan dengan penggunaan perkataan ‘negro’ terhadap teman lelakinya yang berketurunan Afrika-Amerika, penyanyi Mimi Fly meminta masyarakat, terutama media agar berhati-hati membuat laporan tentang satu-satu perkara.
Pemilik nama lengkap, Shamimi Amalina Norhisham itu berkata, perkataan berkenaan boleh dianggap bersifat biadab dan membawa kepada pergaduhan.
“Wahai orang Malaysia, buka matamu dan belajar memahami. Sekarang dah 2022, jangan lagi hidup dalam perpecahan dan perpisahan.
“Perkataan ‘negro’  kalau di Amerika hari ini dikira biadab. Ia adalah terma yang dicipta oleh kaum orang putih pada zaman (orang) Afrika-Amerika dijadikan hamba.
“Bertahun-tahun dan berdekad mereka bertarung demi kemerdekaan daripada slavery (penghambaan) dan terlalu ramai telah berkorban termasuk Martin Luther King, demi kebebasan dan hak asasi mereka.
“Kalau digunakan sekarang, tindakan tersebut hanya untuk cari gaduh dengan niat nak buat golongan berkenaan rasa kerdil dan lemah,” katanya menerusi satu hantaran status dalam Instastory.
Dalam pada itu, pelantun lagu Superfly itu bertegas, dia tidak mempunyai kudrat andai ada pihak yang sewenang-wenangnya melabelkan cita rasanya terhadap mana-mana lelaki.

“Saya bukan jenis yang senang melatah. Persepsi kalian tentang saya bukan tanggungjawab saya. Sejak permulaan karier, saya memang dikenali sebagai seseorang yang sangat berbeza. Saya ada citarasa yang berlainan, gaya berbeza.
“Saya adalah siapa diri saya. Harapan saya sekarang adalah agar saya dapat kembalikan rasa dialu-alukan yang telah saya terima sepanjang saya berada di sana daripada keluarga dan rakan-rakannya.
“Mereka dah layan saya macam saya ini sebahagian daripada keluarga mereka. Elakkan (penggunaan perkataan tersebut) agar mereka tahu orang Malaysia ini, baik sebenarnya.
“Tak biadab dan bukanlah ignorant (jahil). Doakanlah yang terbaik untuk saya. Terima kasih buat semua yang ambil berat tentang saya. Sebenarnya, saya sangat bahagia sekarang dan sedang jalani kehidupan dengan seronok,” ujarnya.
Menerusi hantaran sama, Mimi turut berharap agar orang ramai belajar lebih menghormati antara satu sama lain walaupun rasisme masih berleluasa di negara Uncle Sam tersebut.
“Walaupun rasisme masih berleluasa, mereka lebih hormat satu sama lain dan tak lagi memanggil orang kulit hitam dengan gelaran seperti negro tetapi guna panggilan orang Afrika-Amerika, colored (orang kulit berwarna) atau black (orang kulit hitam).
Terdahulu, Mimi, 35, mendedahkan bahawa dia sedang mengenali hati budi seorang lelaki kulit hitam warganegara Amerika Syarikat yang berprofesion doktor pakar tulang belakang. – KOSMO! ONLINE


Tak perlu Muafakat Nasional kalau berebut kerusi
Oleh MOHAMAD HAFIZI BIN MOHD SAID

9 Mei 2022, 3:10 pm
IPOH – Pengerusi UMNO Perak, Datuk Seri Saarani Mohamad menyifatkan asas kepada permuafakatan antara dua parti politik perlulah saling sokong-menyokong antara satu sama lain.
Menurut Saarani, kerjasama antara dua parti politik juga perlu saling menguatkan antara satu sama lain dalam memastikan permuafakatan berkenaan dapat dijayakan.
Bagaimanapun, sekiranya berlaku perebutan kerusi sehingga melemahkan antara satu sama lain, ia patut dilupakan.
“Seperti biasa selalu saya berpegang muafakat ini mestilah saling sokong menyokong antara satu sama lain dan bukan saling merebut kerusi dan kemudian melemahkan antara satu sama lain.
“Kalau itu boleh buat ya. Tapi kalau tidak boleh buat, contohnya tentang berebut kerusi kawasan dan pertelingkahan itu akan menyebabkan kedua-duanya menjadi lemah,” katanya.
Beliau berkata demikian ketika diminta mengulas kenyataan Presiden UMNO yang juga Pengerusi Barisan Nasional (BN) Datuk Seri Dr Ahmad Zahid Hamidi bahawa kerjasama UMNO dan Pas melalui Muafakat Nasional (MN) perlu dilupakan. – KOSMO! ONLINE.


3 pengawal keselamatan maut ditembak di pusat mengundi Filipina
Oleh KOSMO!

9 Mei 2022, 3:13 pm
MANILA – Tiga pengawal keselamatan dilaporkan terbunuh selepas beberapa lelaki bersenjata melepaskan tembakan di sebuah pusat mengundi di selatan Filipina, Maguindanao .
Tembakan itu berlaku sejurus selepas sesi pembuangan undi diadakan di perbandaran Buluan di pulau Mindanao, yang menjadi lokasi perlindungan kepada beberapa kumpulan bersenjata.
Bekas Datuk Bandar, Ibrahim Mangudadatu memaklumkan bahawa orang ramai yang berada di sebuah sekolah yang digunakan sebagai pusat mengundi berlari mencari perlindungan apabila tembakan dilepaskan.
“Pengawal keselamatan keempat cedera dalam serangan itu,” kata jurucakap polis wilayah Maguindanao, Mejar Roldan Kuntong.
Serangan itu berlaku selepas satu lagi insiden, di mana lima bom tangan diletupkan di luar pusat mengundi di perbandaran Datu Unsay, lewat semalam, sehingga mengakibatkan sembilan orang cedera.
Beberapa minit selepas serangan, sebiji bom tangan diletupkan di kawasan kejiranan Shariff Aguak, namun tiada kemalangan jiwa dilaporkan. Kedua-dua bandar itu berada di wilayah Maguindanao.

Beribu-ribu anggota polis, angkatan tentera dan pengawal pantai telah dikerahkan ke seluruh rantau itu untuk membantu memastikan keselamatan di pusat mengundi, mengiringi pegawai pilihan raya serta mengawal pusat pemeriksaan. – AFP


Stesen minyak dibenarkan tambah had simpanan petrol
Oleh LUQMAN RIDHWAN MOHAMED NOR

9 Mei 2022, 3:51 pm
PUTRAJAYA – Semua stesen minyak di seluruh negara dibenarkan untuk menambah had kuantiti simpanan terutama petrol RON95 bagi memastikan bekalan bahan api itu mencukupi semasa musim perayaan.
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, kadar kuantitinya ditentukan menerusi surat sokongan daripada Jabatan Bomba dan Penyelamat Malaysia (JBPM) berdasarkan Garis Panduan Pelesenan Barang-Barang Kawalan Berjadual (CSA).
Menurut beliau, surat sokongan JBPM itu menerangkan had kuantiti simpanan yang sesuai bagi produk petroleum, diesel dan LPG.
“Justeru, setiap stesen minyak mempunyai kadar had kuantiti simpanan yang berbeza, tertakluk kepada luas premis dan sistem simpanan tangki bawah tanah (UGT) masing-masing,” katanya dalam satu kenyataan hari ini.
Menurut beliau, kementeriannya mengambil maklum aduan dan rungutan orang ramai berhubung isu bekalan petrol RON95 yang terjejas di beberapa kawasan di seluruh Negara seperti dilaporkan baru-baru ini.
Katanya, Kementerian Perdagangan Dalam Negeri dan Hal Ehwal Pengguna (KPDNHEP) menjangkakan akan berlaku peningkatan jumlah kenderaan yang luar biasa di jalan raya sepanjang musim perayaan Hari Raya Aidilfitri tahun ini.

Menurutnya, ia ekoran proses peralihan negara ke fasa endemik dan pembukaan sempadan negara yang membolehkan Keluarga Malaysia pulang ke kampung halaman masing-masing.
“Bagi menghadapi sebarang kemungkinan dan memastikan bekalan bahan api kenderaan sentiasa mencukupi di stesen minyak seluruh negara, KPDNHEP telah mengambil tindakan awal dengan mengadakan sesi libat urus bersama Persatuan Pengusaha Stesen Minyak (PDAM).
“Ia bagi memastikan semua pengusaha stesen minyak berada dalam keadaan siap siaga sepanjang musim perayaan Hari Raya Aidilfitri pada tahun ini,” katanya.- KOSMO! ONLINE


Ahli kimia maut, motosikal terbabas di Ajil
Oleh MOHD AZLI ADLAN

9 Mei 2022, 3:57 pm
HULU TERENGGANU – Seorang ahli kimia sebuah syarikat pemeriksaan dan pengujian berkaitan produk petroleum dan gas maut setelah motosikal berkuasa tinggi terbabas di Kilometer 411.2, Lebuh Raya Pantai Timur 2 (LPT 2) berhampiran Ajil di sini hari ini.
Dalam kejadian pada pukul 7.45 pagi itu, mangsa, Rahmat Syuhaili Ab. Rashid, 48, meninggal dunia akibat cedera parah di dada.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, sewaktu kejadian, Rahmat Syuhaili dalam perjalanan ke tempat kerja di Paka, Dungun dari Kota Bharu, Kelantan.
“Difahamkan mangsa bergerak dari Kota Bharu dengan menunggang Kawasaki EX250 pada pukul 5.30 pagi.
“Sebaik tiba di lokasi kejadian iaitu susur masuk Kawasan Rehat dan Rawat (R&R) Ajil yang berselekoh, motosikal mangsa hilang kawalan sebelum terbabas,” katanya di sini hari ini
Mohd. Adli berkata, motosikal itu tercampak ke dalam longkang susur masuk R&R tersebut.

Tambah beliau, mayat mangsa dijumpai pengguna lebuh raya pada pukul 8.10 pagi sebelum memaklumkannya kepada polis. – KOSMO! ONLINE


MOSTI perkukuh ekosistem sokongan pembiayaan R&D PICK
Oleh SITI A'ISYAH SUKAIMI

9 Mei 2022, 3:14 pm
PUTRAJAYA – Kementerian Sains, Teknologi dan Inovasi (MOSTI) mengorak langkah memperkukuh ekosistem sokongan pembiayaan penyelidikan dan pembangunan (R&D) dengan meluluskan dana tambahan RM15 juta di bawah Program Imunisasi Covid-19 Kebangsaan (PICK).
Dana tambahan berkenaan diluluskan adalah bagi membiayai projek genomic surveillance virus SARS-CoV-2.
Menterinya, Datuk Seri Dr. Adham Baba berkata, projek yang telah memasuki fasa tiga itu amat penting dan strategik bagi mengenal pasti dan memantau varian virus SARS-CoV-2 di Malaysia terutamanya variant of concern (VOC) seperti varian Omicron dan Delta.
Katanya, konsortium 11 makmal yang diselaraskan oleh Institut Genom dan Vaksin Malaysia-Institut Bioteknologi Kebangsaan Malaysia (MGVI-NIBM) menyasarkan untuk menjujuk sebanyak 15,000 tambahan genom virus SARS-CoV-2.
“Sehingga 27 April lalu, sejumlah 15,565 sampel telah dijujuk, dianalisis dan maklumat genom virus SARS-CoV-2 berkenaan telah dimuat naik ke pangkalan data Global Initiative on Sharing Avian Influenza Data (GISAID).
“Taburan varian-varian utama virus SARS-CoV-2 di Malaysia terdiri daripada 7,245 sampel atau 46.55 peratus dikenal pasti sebagai varian Delta, 6,374 sampel (40.95 peratus) varian Omicron, 283 sampel (1.82 peratus) varian Beta dan 33 sampel (0.21 peratus) varian Alpha,” katanya dalam kenyataan hari ini.-KOSMO! ONLINE


Tindakan tegas jika lindungi pelarian etnik Rohingya
Oleh MOHD. HUSNI MOHD. NOOR

9 Mei 2022, 4:10 pm
PUTRAJAYA – Jabatan Imigresen (JIM) mengingatkan rakyat tempatan agar tidak memberi perlindungan kepada pelarian etnik Rohingya jika tidak mahu berdepan tindakan tegas.
Ketua Pengarahnya, Datuk Seri Khairul Dzaimee Daud berkata, jika didapati bersalah, individu berkenaan boleh didenda tidak kurang RM5,000 dan penjara tidak melebihi 1 hingga 5 tahun.
Beliau berkata, tindakan undang-undang boleh diambil mengikut Seksyen 56 Akta Imigresen.
“Saya ingin menjelaskan bahawa pelarian Rohingya yang mendarat secara haram di perairan negara ini tidak akan dibebaskan.
“Malah, mereka akan ditahan di depot-depot imigresen kerana status sebagai pendatang asing tanpa izin (PATI),” katanya pada sidang akhbar hari ini.
Katanya, setakat ini, jumlah tahanan Rohingya yang ditahan di depot imigresen seluruh negara adalah seramai 2,200 orang sejak 2019. – KOSMO! ONLINE.


Maklumat pegawai ditolak dalam kes rasuah Bung Moktar
Oleh NORLIZAH ABAS

9 Mei 2022, 3:27 pm
KUALA LUMPUR – Mahkamah Sesyen di sini hari ini memutuskan maklumat yang diperolehi oleh pegawai penyiasat Suruhanjaya Pencegahan Rasuah Malaysia (SPRM) daripada sumber yang tidak diketahui, tidak boleh dikemukakan pada perbicaraan kes rasuah melibatkan Datuk Seri Bung Moktar Radin.
Maklumat itu diperolehi oleh Penguasa Kanan Mohd. Haris Ibrahim daripada salah seorang pegawai atasannya yang membawa kepada siasatan terhadap Bung Moktar dan isterinya Datin Seri Zizie Izzette A. Samad.
Hakim Rozina Ayob ketika membenarkan bantahan awal pihak pembelaan berpuas hati bahawa maklumat itu tidak boleh dianggap sebagai laporan maklumat pertama (FIR) kerana ia tidak mematuhi peruntukan di bawah Akta SPRM 2009.
Mohd. Haris, 42, yang merupakan saksi terakhir pendakwaan ketika memberi keterangan pada 12 April lalu menyatakan, pada 9 Jun 2016 beliau menerima arahan daripada pegawai atasan itu di Ibu Pejabat SPRM di Putrajaya untuk menulis aduan berkaitan satu kes.
Maklumat itu bagaimanapun dibantah oleh pihak pembelaan atas alasan ia bersifat dengar cakap (hearsay) dan boleh memprejudiskan Bung Moktar yang kini dibicarakan atas pertuduhan rasuah manakala  isterinya didakwa bersubahat.
Pada perbicaraan lalu, pihak pembelaan berhujah, aduan tersebut tidak boleh dianggap sebagai FIR kerana ia dibuat berdasarkan maklumat yang diterima daripada seorang pegawai atasan selaku pihak ketiga, bukan daripada pemberi maklumat. – KOSMO! ONLINE.


Janna Nick persetan netizen, terus bangunkan pusat tahfiz
Oleh SAIRUL ZAMRI MISRANI

9 Mei 2022, 2:45 pm
PETALING JAYA – Pelakon dan pengacara sensasi Janna Nick enggan ambil pusing mengenai tindakan segelintir netizen yang mempertikaikan halal haram sumber pendapatan yang diperolehinya dalam membina sebuah pusat tahfiz.
Janna ketika dihubungi Kosmo! Online memberitahu, dia sudah dapat mengagak perkara tersebut (pertikaian) bakal berlaku dan menjadi perbalahan dalam kalangan netizen, namun malas mahu difikirkan secara serius.
“Biasalah netizen. Benda baik dan murni pun jadi perbalahan mereka. Apatah lagi kalau benda tu perkara yang tak baik, lagilah jadi sasaran mereka.
“Macam saya, pendirian saya satu sahaja. Cukuplah pusat tahfiz tersebut dapat dibangunkan dan siap seperti mana dirancang.
“Bab mulut orang yang persoal dari mana sumber pendapatan saya perolehi dan sebagainya itu terpulang kepada mereka,” katanya.
Tambah Janna atau nama sebenarnya Nurul Jannah Muner, 27, kadang kala dia sendiri tidak faham apa yang netizen mahu daripadanya kerana terus menerus menjadi sasaran mereka walau dalam apa perkara sekali pun.

Terdahulu, bekas pengacara Melodi itu memuat naik hantaran berbunyi persoalan balas sekali gus meleraikan persoalan netizen mengenai sumber pendapatan diperolehinya bagi membina pusat tahfiz tersebut.
“Selama ni hasil kerja saya dari duit yang haram ke?,” soalnya.
Hantaran tersebut menuai pelbagai reaksi pengikut termasuk rakan selebriti yang rata-ratanya menyebelahi Janna dan memintanya untuk mempersetankan apa sahaja telahan negatif netizen.
Sebelum ini, pelantun lagu Gatal itu menerusi Instagram berkongsi rancangan murninya untuk membina sebuah pusat tahfiz yang terletak di Kampung Bukit Kechil, Simpor, Kedah yang menelan belanja hampir RM6 juta.
Pusat tahfiz yang diberi nama Kompleks Tahfiz & Anak Yatim Nurul Jannah itu dipilih kerana lokasi tersebut merupakan tempat dia dibesarkan dan terlalu banyak kenangan di kampung tersebut.
Menurut Janna lagi, tempoh dua tahun diperlukan bagi menyiapkan keseluruhan pusat tahfiz tersebut sebaik sahaja kerja pembinaan dimulakan kelak. – KOSMO! ONLINE


Jangan letak mainan atas kubur kanak-kanak
Oleh KOSMO!

9 Mei 2022, 3:00 pm
PETALING JAYA – Tindakan sesetengah individu meletakkan mainan di atas kubur kanak-kanak dengan menganggap ia hanya sebagai perhiasan telah mengundang persoalan orang ramai.
Baru-baru ini, seorang pendakwah bebas dikenali sebagai Ustaz Azmi telah menegur perbuatan tersebut dan meminta agar mana-mana individu yang melakukannya untuk segera berhenti.
“Saya amat terkejut apabila melihat kawasan perkuburan kanak-kanak Islam, ada yang meletakkan mainan, kereta-kereta, anak patung di atas dan sisi perkuburan-perkuburan demikian.
“Kita memang sayangkan anak kita, apa lagi sekiranya telah meninggal dunia dan mereka masih bayi atau belum baligh, namun kita tidak boleh mengikuti cara pemikiran dan gaya hidup orang-orang bukan Islam,” katanya menerusi satu klip video di media sosial.
Jelas beliau, antara tindakan yang boleh dilakukan sebagai tanda kita sedang merindui arwah tersebut adalah dengan mengirimkan doa yang baik-baik.
“Apa yang patut kita lakukan adalah berdoa agar kita ditemukan dengan mereka di syurga kelak dan bukan dengan meletakkan mainan-mainan tersebut di kubur mereka.

“Kita yakin, berdasarkan apa yang disebut dalam hadis dan para ulama, sekiranya ada di antara bayi atau kanak-kanak belum baligh yang meninggal dunia, nescaya tempat mereka adalah di syurga,” kongsinya. – KOSMO! ONLINE


Jenazah remaja OKU insiden kebakaran apartmen selamat dikebumi
Oleh NOOR HASLIZA NUSI

9 Mei 2022, 2:52 pm
GEORGE TOWN – Jenazah remaja orang kurang upaya (OKU) masalah pembelajaran, Muhammad Nur Iqmal Mohd. Shakrisham, 18, selamat dikebumikan di Tanah Perkuburan Islam Bayan Lepas di sini malam tadi.
Bapa saudaranya, Mohd. Hasrulnizam Hamid, 41, berkata, urusan pengebumian jenazah Nur Iqmal selesai kira-kira pukul 9.30 malam sejurus tiba dari Hospital Pulau Pinang (HPP).
Menurutnya, seramai kira-kira 20 ahli keluarga, sanak-saudara dan rakan hadir pada pengebumian tersebut.
“Bapa arwah (Mohd. Shakrisham Mohamad) kini masih bersedih dan menangis apabila mengenang pemergian arwah anak sulungnya itu.
“Anak perempuan bongsunya pula kini berada dengan saya dan isteri. Dia akan menduduki peperiksaan Sijil Pelajaran Malaysia (SPM) tahun ini,” katanya ketika dihubungi di sini hari ini.
Sementara itu, Ahli Dewan Undangan Negeri (ADUN) Bayan Lepas, Azrul Mahathir Aziz ringkas memberitahu, Mohd. Shakrisham kini menetap sementara di sebuah inap desa miliknya di Teluk Kumbar. – KOSMO! ONLINE.